وه‌هابیزم 1157ك - 1744ز\nئیلاهییات - 26\n19 کانونی دووەم 2020\nرێبازێكى ئیعتیقادى، سیاسى، سه‌ربازى، رادیكاڵى، ئیسلامییه. له سه‌ده‌ى دوازده‌ى كۆچى، سه‌ره‌تاى سه‌ده‌ى هه‌ژده‌ى زایینى، له (نه‌جد) ناوه‌ڕاستى نیمچه دوورگه‌ى عه‌ره‌بى سه‌ری هه‌ڵدا. تیایدا جیهادیان دژى هاوبه‌شیاران و بتپه‌رستان و كافران و موبته‌دیعه‌كان راگه‌یاند، به بیانووى پاراستنى عه‌قیده‌ى راست و دروست و پاك و خاوێن. ئیمام (موحه‌ممه‌د كوڕى عه‌بدولوه‌هاب ئه‌لته‌میمى)، (1115-1206ك/ 1703-1791ز)، ناسراو به (الامام المجدد –رابه‌رى نوێكار)ى سه‌ده‌ى دوازده، به دامه‌زرێنه‌رى ئه‌م رێبازه داده‌ندرێت، له‌كاتێكدا ئه‌و پێشتر شوێنكه‌وته‌ى رێبازى ته‌یمییزم بوو، لێ دواجار ئه‌م رێبازه‌ى راگه‌یاند. شوێنكه‌وتووانى گوتیان: ئیمام له‌سه‌ر هه‌مان میتۆدى پێشینیانى چاكه‌یە، له شوێنكه‌وتنى قورئان و فه‌رمووده.\nناوى رێبازه‌كه‌یش له ناوى باوكى ئیمام موحه‌ممه‌د هاتووه، به‌ڵام خودى خۆیان ئه‌م ناوه‌یان قه‌بووڵ نییه، ئه‌وان ده‌ڵێن ئێمه هاتووین بۆ ئه‌وه‌ی ئه‌م ناو و ناتۆرانه بنبڕ بكه‌ین! به‌ڵام هه‌ر خۆشیان ده‌ڵێن ئێمه (یارانى سوننه‌ت و جه‌ماعه‌ت)ین! ئاخر كوڕى عه‌بدولوه‌هاب گوتوویه‌تى: "عه‌قیده و ئیمانى من، كه خوداى پێ ده‌بینمه‌وه، هه‌مان عه‌قیده‌ى یارانى سوننه‌ت و جه‌ماعه‌ته، ئه‌وه‌ى رابه‌رانى موسڵمانان له‌سه‌ریین، وێنه‌ى چوار ئیمامه‌كه، شوێنكه‌وتووانیان تا رۆژى دوایی". وه‌لێ به‌شێكیشیان ئه‌ڵێن ئێمه سه‌له‌فیزمى ساڵحى حه‌قیقین، ئه‌گه‌رچى به‌م دواییه ناچار كران ناوى وه‌هابیزم په‌سه‌ند بكه‌ن. لێ ناوی دیكه‌یشى هه‌یه، وه‌ك (بانگه‌وازه‌كه‌ى محه‌مه‌د عه‌بدولوه‌هاب)، یان (یاوه‌رانى فه‌رمان به چاكه و نه‌هى له خراپه)، یان (گه‌ڕانه‌وه بۆ ئیسلامى راسته‌قینه)، به‌ڵام زۆر له نووسه‌ره‌كان (وه‌هابیزم)، له‌گه‌ڵ (وه‌هبیزم)ى رێچكه‌ى جیابووه‌وه‌ى رێبازى (خه‌واریج) تێكه‌ڵ ده‌كه‌ن، هه‌ڵبه‌ت ئه‌میان له سه‌ده‌ى دووه‌مى كۆچى له باكوورى ئه‌فریقا سه‌ری هه‌ڵداوه.\nوه‌هابیزم به بانگه‌شه‌ى پاكتاوى له ئیعتیقادى ئیسلامى هاته بڵندگۆ، ئه‌وان گوتیان: پێویسته هه‌موو ئه‌و دابونه‌ریت و شه‌عائیرانه بێنه كۆتایى، كه دژن له‌گه‌ڵ كڕۆكى ئیسلام و یه‌كتاناسى، وه‌ك: (ته‌وه‌سول، ته‌به‌ڕوك، ئیستغاسه به په‌یامهێن و پیاوچاكان)، هه‌ر بۆیه ده‌بیندرێت، ئه‌وان زۆر به‌توندى دژى دوازده ئیمامى و ته‌سه‌وف و ماڵباتى په‌یامهێن وه‌ستانه‌وه.\nئه‌وان گوتیان ئیسلامى راسته‌قینه بۆ سه‌دان ساڵه له‌نێو براوه، به‌ده‌ستى ئانقه‌ست، یان به نائه‌نقه‌ست، ئێستا موسڵمان له سه‌رده‌مى جاهیلیى یه‌كه‌مدا ده‌ژیین، بۆیه ده‌بێت به هێزى گوتار و ده‌ست بیانگه‌ڕێنینه‌وه سه‌ر ره‌چه‌ڵه‌كى خۆیان، ئاخر موسڵمانان ئێستا له‌برى خودا، تاغووت و كه‌سه‌كان ده‌په‌رستن، ئا به‌م جۆره كوڕى عه‌بدولوه‌هاب، له كتێبه‌كانى، نه‌خاسمه (التوحید)، رێبازه‌كه‌ى راده‌خات. لێ ئه‌وه‌یشمان بیر نه‌چێت، وه‌هابیزم پێناس و شوناسێكى زۆر ته‌نگ و كورتى هه‌یه بۆ پرسى یه‌كتاناسى، ئینجا سه‌ربارى ئه‌وه‌ى خستوویه‌تییه نێو بازنه‌ى مێشكى ئیبن ته‌یمییه، ئه‌ویش به تێگه‌شتنى كوڕى عه‌بدولوه‌هاب.\nوه‌هابیزم بانگه‌شه‌ى گه‌ڕانه‌وه‌ى موسڵمانان ده‌كات بۆ ئایینى پاك، ئه‌وه‌ى هاوه‌ڵان، چوار ئیمامه‌كه: (ئه‌بووحه‌نیفه، مالیك، شافعى، ئه‌حمه‌د). لێ ئه‌گه‌ر به‌وردی سه‌رنج بده‌ین، ده‌بینین ئه‌م قسه‌یه جگه له بانگه‌شه‌یه‌كى بریقه‌دار شتێكى دیكه نییه، ئاخر وه‌هابیزم و دامه‌زرێنه‌ره‌كه‌یشى، تەنیا و تەنیا وابه‌سته‌ى سێ كه‌سایه‌تین:\n1- ئه‌حمه‌د كوڕى حه‌نبه‌ل (164ك/780ز – 241ك/855ز- دامه‌زرێنه‌رى رێبازى حه‌نبه‌لیزم)، ته‌واوى را و بۆچوونه‌كانى له فیقهى شه‌ریعه‌ت، له ئه‌حمه‌د وه‌رده‌گرن، ته‌نانه‌ت ناودێرى ده‌كه‌ن به: (ئیمامى ئه‌هلى سوننه‌ت و جه‌ماعه‌ت)، جاروباریش له پرسه ئیعتیقادییه‌كان قسه‌ى ئه‌و ده‌هێننه‌وه. به‌ڵام له پرسه‌كانى (ته‌ڵاق، ته‌وه‌سول) پشتیان له ئه‌حمه‌د كرد. هه‌روه‌ها ده‌ڵێن، ئه‌گه‌ر ده‌قێك بۆمان پشتڕاست بێته‌وه، ئه‌حمه‌د ته‌رك ده‌كه‌ین.\n2- عه‌بدولحه‌مید كوڕى ته‌یمییه (693ك-1294ز- دامه‌زرێنه‌رى رێبازى ته‌یمیزم)، زۆر له را و بۆچوونه‌كانى، له عه‌قیده، به‌تایبه‌ت له یه‌كتاناسیى خودایی وه‌رده‌گرن، ته‌نانه‌ت ئه‌و به (شێخى ئیسلام) ناودێر ده‌كه‌ن، جاروباریش له‌سه‌ر مێژووى رێبازه ئیسلامییه‌كان قسه‌ى ئه‌و ده‌هێننه‌وه.\n3- ئیبن قه‌یم ئه‌لجه‌وزییه (691-751ك _1292-1350ز)، زۆر له را و بۆچوونه ئیعتیقادى و ئیمانى و فیقهى له ئه‌و وه‌رده‌گرن، به‌ڵام له‌سه‌ر پرسى ته‌سه‌وف، دوا به‌دواى نووسینى كتێبه‌كه‌ى، به‌ناوى (مدارج السالكین، بین منازل ایاك نعبد وایاك نستعین)دا، وه‌هابیزم به‌توندى ره‌تى كرده‌وه، تاوه‌كوو ئێستایش دژایه‌تیى ئه‌م كتێبه‌ى ده‌كرێت.\nوه‌هابیزم به هیچ جۆرێك باوه‌ڕیان به ئیجتیهاد نییه، ئه‌وان لایان وایه ده‌رگاى ئیجتیهاد داخراوه، پێویسته موسڵمانان له هه‌موو فه‌رمانێكى ئایینى چاولێكه‌ر –المقلد- بن، ئینجا ده‌ق به تێگه‌شتن و عه‌قڵى هاوه‌ڵان وه‌ربگرن، چونكه ئه‌وان نزیكترن له سرووشى ئیلاهى، ویستى په‌یامهێن. بۆیه هه‌ر كتێبێكى موسڵمانان له‌گه‌ڵ ده‌قه‌كان به‌راورد ده‌كرێت، كۆك بوو، كۆكین، ناكۆك بوو، ناكۆكین.\nوه‌هابیزم هه‌ر له‌سه‌ره‌تاوه ده‌ستێكى هه‌واڵگریى (ئێس، ئاى، ئێس)ى به‌ریتانیا بوو له‌نێو جه‌رگه‌ى وڵاتانى ئیسلامى، دۆكیومێنته بێ ژماره‌كان گه‌واهیده‌رى ئه‌و حه‌قیقه‌ته‌ن، ئه‌وان یارمه‌تیى (سه‌ربازى، ستراتیژى، پلاندانان، لۆجستى)ی وه‌هابیزم بوون، له ته‌ك غه‌نیمه‌ى غه‌زاكانیان به‌سه‌ر موسڵمانان، چه‌ك و پاره‌یان له به‌ریتانیا وه‌رگرتووه، به‌ڵام دواى دۆزینه‌وه‌ى پتڕۆڵ له نیشتمانى وه‌هابیزم، بووه فاكته‌رى زیاتر ته‌شه‌نه‌كردن و بڵاوبوونه‌وه‌ى ئه‌م رێبازه به‌ته‌واوى جیهاندا، به‌رده‌وامبوونیشیان تا ئەمڕۆ.\nئه‌وان زۆر به‌ئاسانى شتگه‌لێ عه‌قڵ و نه‌قڵیان نه‌یبڕێت ده‌یخه‌نه بازنه‌ى شیرك و هاوبه‌ش دانان بۆ خودا. موحه‌مه‌د جه‌واد موغنییه، له كتێبى (هذه هی الوهابیة، ل25-26)دا ده‌ڵێت: "له دیدى ئه‌وان ته‌وه‌سول شیركه. به‌نیازى په‌یامهێن به‌ره‌و مه‌دینه رێ بكه‌ى شیركه. داواى شافیع بوون بۆ په‌یامهێن بخوازرێ، نزایه له‌به‌ده‌م بت. سوێندخواردن به په‌یامهێن، یان جگه له خودا، شیركى ئه‌عزه‌مه".\nهه‌موو ئه‌و گرووپه تیرۆریستانه‌ى چه‌شنى: (تاڵیبان، قاعیده، داعش، بۆكۆحه‌رام، به‌ره‌ى نوسڕه، سه‌له‌فیزمى جیهادیى جه‌زائیر) زاده‌ى هزر و بیركردنه‌وه‌ى وه‌هابیزمن، هه‌موویشیان به‌ئاشكرا كتێبه‌كانى وه‌هابیزم ده‌خوێنن، ده‌یكه‌نه سه‌رچاوه‌ى ئاكار و گوتاریان، ئه‌مه‌یش نه‌ك هەر به‌ئاشكرا، به‌ڵكوو شانازییشى پێوه ده‌كه‌ن.\nهه‌ر له كۆنه‌وه وه‌هابیزم چه‌كێكى كارامه بوو به‌ده‌ست ویلایه‌ته یه‌كگرتووه‌كانى ئه‌مەریكا، له پێشیش به‌ده‌ست به‌ریتانیاى مه‌زن، له ده‌یان كات و شوێن بۆ مه‌رامى سیاسى و ئابوورى به‌كاری هێناون، دژى نه‌یاران و ركابه‌ره‌كانى، بۆ وێنه له سه‌ده‌ى رابردوودا رۆژئاوا وه‌هابیزمى وه‌ك جه‌نگێكى سارد دژ به یه‌كێتیى سۆڤێت به‌كار هێنا، ئه‌مه‌یش به ئامانجى رێگریكردن له زیاتر ته‌شه‌نه‌سه‌ندنى (كۆمۆنیزم). یان زۆر جار وه‌هابیزم بۆ په‌شێوى نانه‌وه، تێكدانى ئاشتیى كۆمه‌ڵایه‌تى، یان ناشیرنكردنى مرۆڤه‌كانى رۆژهه‌ڵاتى ناوین، یان زڕاندن و نیشاندانى رووێكى دیكه و فۆرمێكى دیكه‌ى ئیسلام و موسڵمانان به‌كار هێنراوه.\nله كۆتایى هه‌شتاكانى سه‌ده‌ى رابردوودا، ئه‌م رێبازه خۆى خزانده به‌شێكى زۆرى وڵاتانى ئیسلامى و ئه‌ورووپى و ته‌نانه‌ت ئه‌مەریكا، جا كوردستانیش له‌م نه‌هامه‌تى و نه‌گریسییه بێ به‌ش نه‌بوو، لێره‌یش وه‌هابیزم له‌ژێر ناوى (رابوونى ئیسلامى) سه‌ری هه‌ڵدا، گه‌نجانێكى جوان و توانایانى توانده‌وه.\nزۆر له زانا و موته‌كه‌لیم و موفه‌سیر و فه‌رمووده‌ناسه‌كان، رێبازى وه‌هابیزم به رێچكه‌یه‌ك، یان به رێبازێكى خاریجى – ده‌رچوو له ئیسلام- ده‌ناسێنن، به‌ڵگه‌یشیان ئه‌وه‌یه، كه‌وا ئه‌وان له خه‌لافه‌تى عوسمانى ده‌رچوون، له‌كاتێكدا عوسمانى خه‌لافه‌تێكى ئیسلامیى حه‌قیقى بوو. پاشان تۆمه‌تى ئه‌وه‌یان بۆ ده‌به‌خشرێته‌وه، ئه‌وان له‌سه‌ر هه‌مان میتۆد و بیركردنه‌وه‌ى خه‌واریج كار ده‌كه‌ن، ده‌یان ده‌قى قورئان و فه‌رموودە بۆ كافر و موشریك هاتووه، كه‌چى وه‌هابیزم به‌سه‌ر موسڵمانان جێبه‌جێى ده‌كه‌ن.\nبنه‌ماكانى ئیسلامیى وه‌هابیزم\nخودا جه‌سته‌یه، لێ جه‌سته‌یه‌كى جیاواز له هه‌موو جه‌سته‌كانى دیكه. ئینجا خودا شوێنه‌كه‌ى له ئاسمانه، له سەرووى حه‌وت نهۆمى ئاسمانه‌وه، له بان عه‌رش دانیشتووه، قاچیشى خستووەته سه‌ر كورسى– ئه‌و كورسییه‌ى له سووڕه‌تى ئه‌لبه‌قه‌ره، ئایه‌تى كورسیى 255دا هاتووه-. خودا هه‌موو ئه‌و شتانه‌ى هه‌یه: (دوو ده‌ست، هه‌ردووكیشیان ده‌ستى راستن. دوو چاو، دوو قاچ، رووخسار، په‌نجه‌كان..تاد)، ئینجا تووڕه ده‌بێت، پێده‌كه‌نێت، له‌ززه‌ت له گریان و نووزانه‌وه‌ى به‌نده‌كانى ده‌بات. داده‌به‌زێته ئاسمانى دونیا، هه‌ڵده‌كشێته‌وه بان عه‌رش.\nهه‌موو ئه‌و چواندن و لاڕێیه له‌وه‌وه سه‌رچاوه ده‌گرێت، وه‌هابیزم نه‌یتوانى ته‌ئویل– هێرمۆنۆتیگا- په‌سه‌ند بكات، بۆیه زۆر ساویلكانه كه‌وته داوى رووكه‌شى ده‌قه‌كان، نه‌خاسمه ده‌قه‌كانى به ناوى فه‌رمووده، ئه‌وانه‌یش كه له نه‌وه‌كانى ئیسڕائیل ده‌ماوده‌م خزانه نێو میراتى ئیسلامى.\nوه‌هابیزم به یه‌كێك له توندڕۆترین رێبازه ئیسلامییه‌كان داده‌ندرێت له ته‌كفیركردن، لاى ئه‌وان سه‌رجه‌م موسڵمانان كافرن، تەنیا رێبازه‌كه‌ى خۆیان موسڵمانى راسته‌قینه‌ن. بۆیه پێویسته ته‌كفیر به دڵ په‌سه‌ند بكرێت، ئینجا به زمان پێیان بگوترێت، پاشان به زه‌برى هێز و شمشێر له‌ناو ببرێن، ئه‌گەر له‌كاتێكدا ته‌وبه‌یان نه‌كرد و رێبازى وه‌هابیزمیان قه‌بووڵ نه‌كرد.\nوه‌هابیزم به‌ئاشكرا ئیعتیقادى ته‌كفیر باس ده‌كات، ته‌نانه‌ت سیمبوله دیاره‌كانى وه‌هابیزم له سه‌رده‌مى خۆیشمان، ته‌كفیر ده‌نووسنه‌وه، بۆ وێنه ئه‌ندامێكى ده‌سته‌ى باڵاى زانایانى سعوودیە، ساڵح فۆزان فۆزان، له كتێبى (الارشاد الى صحیح الاعتقاد، ل144-145)دا ده‌ڵێت: "جه‌همیزم و موعته‌زیله و ئه‌شعه‌ریزم، له‌سه‌ر میتۆدى هاوبه‌شیارانى قوڕه‌یش رێ ده‌كه‌ن، كافرن به خودا، مولحیدن به ناوه‌كانى ئه‌و".\nله دیدى وه‌هابیزم هه‌موو بیركردنه‌وه و ئیجتیهاد و ته‌ئویلێك بیدعه‌یه، سا هه‌موو بیدعه‌یه‌ك گومڕابوونه، هه‌موو گومڕابوونێكیش كۆتاییه‌كه‌ى دۆزه‌خه. لێره‌یشه‌وه سه‌رجه‌م ئایین و رێبازه ئیلاهییه‌كانیان به یارانى بیدعه و داهێنراو له ئایین له قه‌ڵه‌م دا.\nبه‌ڵام له هه‌مووى سه‌مه‌ره‌تر ئه‌وه‌یه، وه‌هابیزم له حاڵه‌تێك، كه یاوه‌ران، یاخود كه‌سایه‌تییه‌ك بیدعه‌یه‌كى کردبێت، بیانه‌وێت رزگارى بكه‌ن له تۆمه‌ته‌كانى سه‌ره‌وه، بیدعه دابه‌ش ده‌كه‌ن بۆ بیدعه‌ى باش و بیدعه‌ى خراپ! ئیبن ته‌یمییه له كتێبه‌كه‌ى (در‌ء تعارض العقل والنقل، ب1، ل248-249)دا ده‌ڵێت: "ئیمام به‌یهه‌قى له كتێبى (المدخل)دا ده‌ڵێ: شافعى گوتوویه‌تى دوو جۆر بیدعه هه‌یه، بیدعه‌یه‌ك ناكۆكیى قورئان و فه‌رمووده و كۆده‌نگ بكات، یان دژى پاشماوه‌ى به‌شێك له هاوه‌ڵان بێت، ئه‌م جۆره بیدعه‌ى گومڕاكه‌ره. بیدعه‌یه‌كیش ناكۆكیى هیچ ئه‌مانه‌ى سه‌ره‌وه‌ى نه‌بێت، ره‌نگه شتێكى باش بێت، چونكه عومه‌رى كوڕى خه‌تاب– ده‌رباره‌ى بیدعه‌ى نوێژى ته‌راویح- گوتى: ئه‌مه بیدعه‌یه‌كى باشه".\nله ئیعتیقادى وه‌هابیزمدا زۆرترین ئه‌و شتانه‌ى له ته‌واوى ئایینه‌كان و رێبازه‌كان باش و په‌سه‌ندن، له دیدى ئه‌وان حه‌رامن. هونه‌ر به هه‌موو جۆره‌كانى: (میوزیك، گۆرانى، شانۆ، دراما، فیلم، وێنه، په‌یكه‌ر، سه‌ما.. تاد) حه‌رامه! ته‌نانه‌ت هه‌موو ئه‌و شتانه‌یش سه‌ری لێ ده‌رناكه‌ن حه‌رامه، بۆ نموونه، كاتێك له‌سه‌ره‌تای سه‌ده‌ى رابردوودا ته‌له‌فۆن هاته نێو نیمچه دوورگه‌ى عه‌ره‌بى، مه‌لاكانى سعوودیە كۆ بوونه‌وه، به كۆى ده‌نگ گوتیان، ئه‌م ده‌نگه‌ى له‌م ئامێره قسه ده‌كات، ئه‌وه جنۆكه‌یه، بۆیه ئه‌م ئامێره –ته‌له‌فۆن- حه‌رامه، جنۆكه گاڵته و وه‌سوه‌سه و سیحر له مرۆڤى موسڵمان ده‌كات!\nته‌نانه‌ت له دانیشتنێكى زانستیى شه‌رعیى ئیبن جبریین له مزگه‌وتى په‌یامهێن، له شارى مه‌دینه‌ى مونه‌وه‌ر، له وه‌ڵامى پرسیارێكى پیاوێكى به‌ته‌مه‌نى میسڕى، دیار بوو كوڕه‌كه‌ى بووبوو به لیبرالیست، دواى ئه‌وه‌ى شێخ نه‌شیزانى لیبرالیزم چییه! گوتى ئه‌مه حه‌رام و كوفره!


کۆمەڵگاێك چەندە ئەخلاقی و سیاسی بێت، ئەوەندەش نێزیکی دیموکراسی و ئازادیە\n27 كانونی دووه‌م, 2017\nبۆ ئەوەی کە کۆمەڵگاێك خۆی لەسەر پێ بگرێت پێویستی بە بنەما گرتنی ئەخلاق و پۆلێتیکا (سیاسەت) هەیە. یەکێك لە بنەماکانی کۆمەڵگای دیموکراتیك ئەخلاقە.\nئەخلاق چییە؟ ڕیشە و بنەمای ئەخلاق لەکوێدا سەرچاوە دەگرێ؟ ئەخلاق مێژووی کۆمەڵگاییە، لە بنەڕەتدا کۆمەڵگا خۆیەتی، نەمادی مرۆڤایەتییە، بەکورتی دەتوانین بڵێین کە پایە و بنەمای کۆمەڵگاییە، هەر بۆیە ناتوانین ئەخلاق و کۆمەڵگا لەیەکتری جیابکەینەوە، چونکە نرخە بەهاکانی کۆمەڵگا دەپارێزێت. بە وتەی ڕێبەر ئاپۆ: کۆمەڵگاێەك چەندە ئەخلاقی و سیاسی بێت، ئەوەندەش نێزیکی دیموکراسی و ئازادیە. کۆمەڵگای بە ئەخلاق کۆمەڵگاێەکی ئیکۆلۆژیك و سۆسیالیستیە، بێ گەڕانەوە بۆ ئەخلاق نە کۆمەڵگابوون پێکدێت، نە کۆمەڵگابوون بەڕیوە دەبردرێت.\nلێرەدا شوێنی لێپرسینە ئاخۆ بۆ ئەوەی کۆمەڵگاێەکی بە ئەخلاق درووست بکەین دەبێت چی بکەین؟!\nمێژوو، چاند، زانست، سیاسەت، زمان…..چ ڕۆڵێکیان لەناو کۆمەڵگادا هەیە؟ ئەمانە هەموو لە بنەماڵەێکدا پێکدێن، یەك لە یەکتر پتەوترن و نرخی مرۆڤایەتی دەپارێزن، هەر بۆییە لەبەرامبەر ئەو ڕەگەزانە دژە دیموکراتیك بوونانە، ڕۆژانە لە سیستەمی مۆدێرنیتەی سەرمایەداری بەڕێوە دەبات. سیستەمی سەرمایەدار ( جگە لە خۆت هەرکەسێکیت)، لە قۆناغێکی وەك ئێستادا بە ڕێگاکانی هاوسەرگیری سپی، تەڵاق، لەسێدارەدان، کۆچبەرتی…. بەم ڕێباز و سیاسەتانە گەل بە دەستی گەل بەکار دەهێنن و بەمەش ئەم گەلە قوربانی زیهنیەت و سیاسەتی خۆیان دەکەن، ئەمان زۆر نمونەی بەرچاون و ئیتر لە پشت پەردە نین.\nلەم بابەتەدا ڕێبازی ڕاست خۆبەڕێخستن کردنە، شێوازی ڕێکخستنی گەورەترین هێزی خۆڕاگری بە ئێمە دەبەخشێت، کەواتە لەبەرامبەر زیهنیەتی مۆدێرنیتەی سەرمایەداری ژیانێکی ئازاد و دیموکراتیك ئاوا بکەن و بە ئارمانجی کۆمەڵگای دیموکراتیك هێزی چارەسەری ئاوا بکرێ. تایبەتمەندیەکانی کۆمەڵگای دیموکراتیك ڕیشەی خۆی لە مێژووی مرۆڤایتیەوە دەگرێت، هەموو نرخە و مافە ڕەواکانی ژیان لە دڵی خۆیدا بحەوێنێ و ئیرادەی گەلان دەردەخاتە مەیدان.\nدەتوانین بڵێین ناوەڕۆکی کۆمەڵگا پیشاندەدات، هەر وەك چۆن ئەندامانی لەش هیچ کامێکیان بێ ئەوی تر نابێ، کۆمەڵگای دیموکراتیكیش بێ مافە ڕەواکان و پیوانەکانی گەلان ناتوانێت خۆی بەڕێخستن بکات، بەڕێخستن کردن ئەو وزەییە کە هاوسەنگی و یەکسانی نێوان گەلان ئاوادەکات و بەمەش ڕێگای چارەسەری پێکدێت.\nکابینە نوێکەی ڕوحانی، بێ ڕیزیکردنە بە ئیرادەی ژنان\nرێبەر ئاپۆ دەڵێت: " بۆ ئەوەی کە بزانی کۆمەڵگاێك چەندە ئازادە، بڕوانە بارودۆخی سیاسی، کۆمەڵایەتی، ژنانی کە چەندە لە ناو بەرێوبردنی کۆمەڵگا خاوەن رۆڵ ونەقشن و ئازادن". بە دڵنیایەوە کاتێ…


تەنها نەخۆشخانەکانی تایبەت بە کۆرۆنا کراوەن\nئەمرۆ (دووشەممە، 15ی حوزەیرانی 2020)، سەندیکا و رێکخراوەکانی ناوەندی تەندروستی بایکۆتکردنی سەرجەم بەشەکانی ناو نەخۆشخانەکانیان لەلایەن کارمەندانی تەندروستییەوە راگەیاند و ئاماژەیان بەوەکرد، تا موچەیان پێنەدرێت ئامادە نین بگەرێنەوە سەر کارەکانیان.\nسەنگەر سەرچڵ، سەرۆکی سەندیکای پزیشکانی ددان لە کۆنگرەیەکی رۆژنامەوانیدا کە پەیامنێرى ناس کورد ئامادەى بوو رایگەیاند: " وێرای ئاماژەکردنمان بە مەترسییەکانی دۆخی ئێستای تەندروستیی هاوڵاتیان و پشوودرێژی کارمەندان و پزیشکانی سێکتەری تەندروستی، بەداخەوە بەهۆی بەهەند وەرنەگرتنی خواستەکانمان و فرامۆشکردنمان بەریارماندا بە راگەیاندنی بایکۆت لەسەرجەم ناوەندەکانی تەندروست، جگە لە سەنتەرەکانی چارەسەرکردنی نەخۆشی کۆرۆنا".\nئاماژەی بەوەشكرد: "تاوەکو دەستبە دابەشکردنی موچە نەکرێت بایکۆت ناشکێنین و لەئەگەری وڵام نەدانەوەمان هەڵوێستەکانمان توند تر دەکەین".\nهاوکات، هەر لە کۆنگرە ڕۆژنامەوانییەکەدا هاوژین عوسمان، سەرۆکی لقی سەندیکای کارمەندانی تەندروستی سلێمانی وەڵامی راگەیەنراوەکەی وەزارەتی تەندروستی هەرێمی دایەوە وتی، تاێستا 192 کارمەند و پزیشک و فەرمانبەرانی کەرتی تەندروستی تووشی کۆرۆنا بوون و هەندێکیان باری تەندروستیان ناجێگرە، بەڵام بەداخەوە وەزارەتی تەندروستی ئاماژەی بە تەنها 70 پزیشک داوە کە داوە تووشی پەتای کۆرۆنا بوون.\nباسی لەوەشکرد: "بەهۆی بایکۆتەوە بەشێک لە بەشە هەستیارەکانی ناو نەخۆشخانەکان داخراون، بۆیە دەمانەوێت سەرۆک و جێگری سەرۆکی حکومەت و وەزیرە بەرێزەکان وەک خۆی لە پەیامەکەمان تێبگەن".\nهاوژین عوسمان ئاماژەی بەوەشکرد، پزیشکانی پارێزگاکانی تر هەمان گرفتیان هەیە، بەڵام بایکۆتیان نەکردووە، ئەویش بەهۆی خراپی ئەو بارودۆخەی لە هەندێک ناوچە دەگوزەرێ و سەندیکاکان هیچ رۆڵێکیان نەبینیوە.\nبەرپرسی سەندیکای کارمەندانی تەندروستی سلێمانی روودانی هەر شتێکی نەخوازراوی خستە سەر شانی حکومەت، بەتایبەت کە لەئێستادا بەشی فریاکەوتن 122 و سەرجەم بەشەکانی نەخۆشخانە حکومیەکان داخراون و ئامادە نین بگەرێنەوە سەر کارەکانیان تا موچەیان پێنەدرێت.


بەوێنە؛ ڕۆژی ئاڵای كوردستان لە مەخموور بەرز ڕاگیرا – تۆڕی میدیایی خەڵک\n2019/12/17 - 3:27 PM\nئەمڕۆ 17ی كانوونی یەكەم “ڕۆژی ئاڵای كوردستان”ە و هاوكات لەگەڵ شار و شارۆچكەكانی هەرێم لە شارۆچكەی مەخموریش یاری ئەو ڕۆژە بەرز ڕاگیرا.\nئەمڕۆ سێ شەممە 17ی كانوونی یەكەمی 2019 هاوكاتە لەگەڵ ڕۆژی “ئاڵای كوردستان” و لە سەرجەم دامەزراوەكانی هەرێم و بەشێكی ناوچە كوردستانیەكانی دەرەوەی هەرێم ئاڵای كوردستان بەرزكرایەوە و یادی ئەو ڕۆژە بەرز ڕاگیرا.\nڕۆژی ئاڵای كوردستانمەخمور\n“پڕۆژەی چاكسازی، پڕۆژەیەكی چاكسازی ئابووری نییە”


کوردستان 06:55 - 31/03/2021\nوته‌بێژی حكومه‌تی هه‌رێم رایده‌گه‌یه‌نێت؛ حكومه‌تی هه‌رێم لە پێناو خزمەتکردنی هاوڵاتیان و زامنکردنی بژێویانی هەرێمی کوردستان، كۆششی ته‌واو ده‌كات و ده‌شڵێت: حکومەتی هەرێمی کوردستان بە ڕێزەوە دەڕوانێتە کاری پەرلەمانی و باشترین پەیوەندیشی لە گەڵ دامەزراوە دەستورییەکان و پەرلەمانی کوردستان هەیە.\nئێواره‌ی ئه‌مڕۆ چوارشه‌ممه، جوتیار عادل، وته‌بێژی حكومه‌تی هه‌رێمی كودرستان رایگه‌یاند: حکومەتی هەرێمی کوردستان، هەوڵ و کۆششی تەواو دەدات لە پێناو خزمەتکردنی هاوڵاتیان و زامنکردنی بژێویان و دەستەبەرکردنی ئارامی و خزمەتکردنی سەرجەم چین و توێژەکانی هەرێمی کوردستان.\nئاماژه‌ی بۆ ئه‌وه‌كردوه، حکومەتی هەرێمی کوردستان بە ڕێزەوە دەڕوانێتە کاری پەرلەمانی و باشترین پەیوەندیشی لە گەڵ دامەزراوە دەستورییەکان و پەرلەمانی کوردستان هەیە\nده‌قی راگەیەندراوه‌كه‌ی وتەبێژی حکومەتی هەرێمی کوردستان؛\nلە کاتێکدا حکومەتی هەرێمی کوردستان، هەوڵ و کۆششی تەواو دەدات لە پێناو خزمەتکردنی هاوڵاتیان و زامنکردنی بژێویان و دەستەبەرکردنی ئارامی و خزمەتکردنی سەرجەم چین و توێژەکانی هەرێمی کوردستان. بەڵام بەداخەوە کەسانێک هەن خۆیان بە نوێنەری گەل دەزانن، کەچى دەستەواژەی نەشیاو و دور لە کاری پەرلەمانی و سیاسى بە کار دەهێنن و ڕەفتاری نابەجێ ئەنجام دەدەن وەک ئەوەی بەداخەوە ئەمڕۆ لە دانیشتنی پەرلەمانی کوردستان بینیمان کە ئامانج لێی تەنیا خۆدەرخستن و دروستکردنى ڕق و نانەوەی پشێوییە.\nوتەبێژى حکومەتى هەرێمى کوردستان


وەفدێكی زانكۆیەكی ئەڵمانی سەردانی زانكۆی پۆلیتەكنیكی سلێمانیان كرد – زانکۆی پۆلیتەکنیکی سلێمانی\nرۆژی ٢٠١٥/١٠/٧ وەفدێكی باڵای زانكۆی “گۆتن”ی ئەڵمانی سەردانی زانكۆی پۆلیتەكنیكی سلێمانیان كرد و لەگەڵ سەرۆك و نوێنەرانی زانكۆ كۆبوونەوە.\nلە سەرەتای كۆبوونەوەكەدا د. ئالان فەرەیدون كورتەیەكی لەسەر زانكۆی پۆلیتەكنیكی سلێمانی پێشكەش كرد.\nدواتر وەفدی زانكۆی “گۆتن” قسەیان لەبارەی سەردانەكەیان بۆ شاری سلێمانی و زانكۆی پۆلیتەكنیكی سلێمانی كرد، چۆنیەتی كارەكانیان و پلانی سەردانەكەیان رونكردەوە. مه‌به‌ستی سه‌ره‌كی ئه‌م سه‌ردانه‌یان زیاتر فه‌راهه‌مكردنی خوێندنی ماسته‌ر و دكتۆرایه له نێوان هه‌ردوو زانكۆی گۆتن و زانكۆی پۆلیته‌كنیكی سلێمانی بۆ خوێند‌كاران و ده‌سته‌به‌ركردنی لێكۆڵینه‌وه‌ی زانستی له نێوان مامۆستایانی زانكۆی پۆلیته‌كنیكی سلێمانی و زانكۆی گۆتنی ئه‌لمانی، بۆ ئه‌م مه‌به‌سته بیروڕا لە نێوان شاندی میوان و شاندی زانكۆی پۆلیته‌كنیكی سلێمانی ئاڵوگۆر كرا.\nهه‌ر له كۆبوونەوەكه‌دا باس لە كێشەی خوێندن و خوێندكاران بەتایبەتی لە هەرێمی كوردستان كرا، كە خۆی لە نەبوونی شوێنی پێویست بۆ خوێندنی خوێندكاران و نەبوونی هەلی كار دوای دەرچوونیان دەبینێتەوە، لە میانی گفتووگۆكاندا باس لە چارەسەركردنی كێشەی پەروەردە و خوێندن لە هەرێمی كوردستان كرا و پێشنیارەكانیش بۆ داهاتوو خرانه‌ڕوو.\nقەیرانی دارایی هەرێمی كوردستان و كاریگەری لەسەر رەوتی خوێندن لایه‌نێكی دیكه‌ی كۆبوونه‌وه‌كه بوو بۆ مه‌به‌ستی دانانی نەخشەڕێگایەك بۆ دەرچوونی زانكۆ لەم قەیرانەی ئێستا.\nلە كۆتایدا واژووی (یاداشتنامه‌ی لێكتێگەیشتن) لە نێوان زانكۆی گۆتنی ئەڵمانی و زانكۆی پۆلیتەكنیكی سلێمانی كرا، بۆ ناردنە دەرەوەی خوێندكار بۆ ئەو زانكۆیە بۆ بەدەستهێنانی بڕوانامەی دكتۆرا، ئەمەجگەلەوەی ئەو زانكۆ ئەڵمانیە پسپۆڕی شارەزا بنێرێتە زانكۆی پۆلیتەكنیكی سلێمانی بۆ هاوكاریكردنی مامۆستایان و خوێندكاران.\nئەم واژووه وه‌ك ته‌واوكاری واژووی یه‌كه‌می یاداشتنامه‌كه‌یه كە لەماوەی رابردوودا هەریەك لە د. یوسف گۆران وەزیری خوێندنی باڵا و توێژینەوەی زانستی هەرێم و د. پۆڵا خانەقا، سەردانی وڵاتی ئەڵمانیایان كرد و لەگەڵ ئەو زانكۆیە یاداشتنامەیەكیان لە نێوان هەردولا ئیمزا كرد.\nوۆرك شۆپێك له باره‌ى چۆنێتى كاركردن له سه‌نته‌ره‌كانى به‌كارخستن به‌ڕێوه‌چوو\nڤیدیۆ: كۆلێجی تەكنیكی ئینفۆرماتیك زیاتر بناسە


ئاژانسەكانی جیهان بڵاویانكردەوە، نرخی نەوت بۆ ئەمڕۆ دوو شەممە، 13-12-2021، بەشێوەیەك بووە كە نرخی نەوتی برێنت بە 76 دۆلار و 1 سەنت لە بازاڕەكانی جیهان مامەڵەی پێوەكراوە.\nهاوكات نرخی بەرمیلێك نەوتی خاوی ئەمریكیش بە 72 دۆلار و 65 سەنت مامەڵەی پێوەكراوە.\n22 نیسان 2021 10.23 pm\nخەڵك ڕۆژنامەیەكی ئەمریكی ئاشكرایدەكات، لە دوو وڵاتدا ڤاكسینی ساختەی فایزەر دەستی بەسەردا گیراوە. ڕۆژنامەی وۆڵ…\n28 تشرینی یەکەم 2021 9.54 pm\nخەڵك وەزارەتی بەرگری ئەمریكا (پنتاگۆن) ڕایدەگەیەنێت، پاشگەز نابنەوە لە دەركردنی توركیا لە پڕۆگرامی فڕۆكەی ئێف…


NRT TV | کوردستان | لە سلێمانی لە بەردەم نوسینگەی پەرلەمان خۆپیشاندان بەڕێوەدەچوو\nلە سلێمانی لە بەردەم نوسینگەی پەرلەمان خۆپیشاندان بەڕێوەدەچوو\n11213 جار خوێندراوەتەوە\nپەیامنێری ئێن ئاڕ تی رایگەیاند، فەرمانبەران و مامۆستایان و بەشێک لە چین و توێژەکان لەبەردەم نوسینگەی پەرلەمانی کوردستان لە سلێمانی خۆپیشاندانیان کرد، دەشڵێن، "داوا دەکەین موچەکانمان بخرێتە سەر بەغدا."\nکارزان تاریق پەیامنێری ئێن ئاڕ تی رایگەیاند، "فەرمانبەران و مامۆستایان و بەشێک لە چین و توێژەکان لەبەردەم باخی گشتیەوە بە رێپێوان چوونەتە بەردەم نوسینگەی سلێمانی پەرلەمانی کوردستان و بەمەبەستی داواکردنی مافە رەواکانیان خۆپیشاندانیان کرد، تاوەکو پەرلەمانتاران دەنگیان بگەیەنن بە لایەنی پەیوەندیدار."\nئەوەشی خستەڕوو، بەشێک لە خۆپیشاندەران دەرگای نوسینگەکەیان کردووەتەوە و چوونەتە بیناکەوە و دەڵێن، "لەگەڵ ئەوەی دوێنێ پەیوەندیمان بە پەرلەمانتارانەوە کردووە بەڵام، ئەمڕۆ جگە لە یەک ئەندام پەرلەمان هیچ کەسێکی دیکەیان نەهاتوون بە دەنگمانەوە."\nبەشێک لە خۆپیشاندەران دەڵێن، "زۆر بەهێمنی بۆ داواکردنی مافە رەواکانمان خۆپیشاندان دەکەین، خۆپیشاندانی ئێمە تەنیا لەبەر وەرگرتنی موچە نییە بەڵکو دەمانەوێت موچەمان بخرێتە سەر حکومەتی بەغدا و چیدی لەوێوە موچەکانمان بۆ بێت."\nمامۆستایەکی ناڕازیش رایگەیاند، "ئێمە وەکو بەشێک لە مامۆستایان ئەمڕۆ بۆ پشتیوانی لە هاوڕێیانی هاتوچۆ ئامادەبووین بەڵام، وەک چینی مامۆستایان بەدڵنیاییەوە رۆژێک بۆ رێپێوانی سەرتاسەری دیاریدەکەین."\nئەمەش لەکاتێکدایە، رۆژی شەممە وەزارەتی دارایی خشتەی موچەی مانگی شوباتی چەند دامودەزگا و وەزارەتێکی بلاوکردەوە کە بڕیارە لەم هەفتەیەدا بدرێت، بەڵام خۆپیشاندەران داوای چاکسازی بنەڕەتی دەکەن و دەڵێن، "دوبارە دێینەوە سەر شەقامەکان و بۆ دەستەبەرکردنی مافەکانمان لە خۆپیشاندان بەردەوام دەبین."


یاریزانێكی پێشووی مان یونایتد ره‌خنه له كریستیانۆ ده‌گرێت\nتشرینی یەکەم 05, 2021\nگاری نیڤڵ یاریزانی پێشووی یانه‌ی مانچێسته‌ریونایتد ره‌خنه‌ی توند له كریستیانۆ رۆناڵد ده‌گرێت و ده‌ڵێت: پێویسته كریس ره‌فتاری خۆی باش بكات و جوان مامه‌ڵه له‌گه‌ڵ پێگه و یانه‌كه‌ی بكات.\nیانه‌ی مانچێسته‌ر یونایتد له دوایین یاری خۆی له پرێمه‌رلیگ به‌رامبه‌ر ئێڤه‌رتۆن به گۆڵێك بۆ هه‌رلایه‌كیان به‌رامبه‌ربوون، راسته‌وخۆ له‌گه‌ڵ فیكه‌ی كۆتایی یارییه‌كه، كریستیانۆ به‌بێ ئاوڕدانه‌وه له هیچ كه‌سێك به ته‌نیا یاریگه‌ی جێهێشت.\nگاری نیڤڵ له لێدوانێكدا بۆ كه‌ناڵی ته‌له‌ڤزیۆنی سكای سپۆرتسی به‌ریتانیا رایگه‌یاند كه ئه‌و ره‌فتاره‌ی كریستیانۆ به حه‌زی زۆر كه‌س نییه.\nگاری نیڤڵ ده‌شڵێت: ئایا كریستیانۆ نیگه‌رانه له‌وه‌ی وه‌كو یاریزانی یه‌ده‌گ به‌شداریی كرد؟ به‌ڵێ، ئایا كریستیانۆ بێزاره له‌وه‌ی كاتێك گۆڵ ناكات؟ به‌ڵێ، ئایا دڵته‌نگ ده‌بێت كاتێك تیپه‌كه‌ی سه‌ركه‌وتوو نابێت؟ به‌ڵێ، كه‌واته ئێمه هه‌موو ئه‌و شتانه ده‌زانین، بۆیه كریستیانۆ پێویست ناكات بۆمان بسه‌لمێنێت كه له‌م شتانه نیگه‌رانه و خۆی واده‌ربخات كه له هه‌مووان زیاتر دڵته‌نگ و په‌رۆشتره.\nگاری نیڤڵ كه پێشتر هاوشانی كریستیانۆ له مان یونایتد یاری كردووه، ده‌شڵێت: كریستیانۆ به‌شێوه‌یه‌كی نامۆ و ناشیرین له یاریگه هاته ده‌ره‌وه، ده‌ربڕینی هه‌موو ئه‌و بێزارییه‌ی كریستیانۆ فشار له‌سه‌ر راهێنه‌ر دروست ده‌كات، به‌هه‌رحاڵ كریستیانۆ پێویسته له‌سه‌ر ئه‌م دۆخه خۆی ڕابێنێت.\nكریستیانۆی ته‌مه‌ن 36 ساڵ، له هاوینی رابردوو گرێبه‌سته‌كه‌ی له‌گه‌ڵ یوڤێنتۆس هه‌ڵوه‌شانده‌وه و به 45 ملیۆن یۆرۆ گه‌ڕایه‌وه مان یونایتد، له‌م وه‌رزه كریس له سه‌رجه‌م پاڵه‌وانێتییه‌كان له‌گه‌ڵ یونایتد 6 یاری كردووه 3 گۆڵ و 2 ئاسیستی هه‌یه.


له ئاکامی دوو ته‌قینه‌وه له به‌عقوبه 10 که‌س ده‌کوژرێن\nله ئه‌نجامی دوو ته‌قینه‌وه‌دا له پارێزگای دیاله و سه‌نته‌ری شـاره‌که به‌عقوبه، 10 کوژراو و زیاتر له 30 برینداریان که‌وتنه‌وه.\nته‌قینه‌وه‌ی یه‌که‌م که‌سێـکی خۆکوژ به پـشـتنێـکی مینڕێژکراو خۆی ته‌قانده‌وه له به‌رده‌م باره‌گای لیوای 18 ی سوپای عێراقی، له کاتێـکدا ئاپـۆڕه‌ی ئه‌ندامانی هێزه‌کانی سه‌حوه‌ی شـاره‌که به مه‌به‌سـتی وه‌رگرتنی موچه ڕوویان له‌و بنکه‌یه‌ی سوپای عێراقی کردبوو.\nدوابه‌دوای ته‌قینه‌وه‌ی یه‌که‌میش که‌متر له خوله‌کێـک له هه‌مان ناوچه‌دا ئۆتۆمبیلێـکی مینڕێژکراو ته‌قیـیه‌وه که به هه‌ردوو ته‌قینه‌وه‌که نزیکه‌ی 45 قوربانی لێـکه‌وته‌وه که زۆربه‌یان سه‌ر به هێزه‌کانی سه‌حوه‌ی شـاره‌که‌ن.\nسامی ئه‌لخه‌زره‌جی سه‌رکرده‌ی هێزه‌کانی عێراقی له پارێزگای دیاله ڕایگه‌یاند هێرشه‌که‌ی ئه‌مڕۆ بۆ سه‌ر هێزه‌کانی سه‌حوه له ناوچه‌ی عوزه‌م که ده‌که‌وێته 10 کیلۆمه‌تری باشوری ڕۆژئاوای سه‌نته‌ری شـاره‌که به‌عقوبه ئه‌نجامده‌ره‌که‌ی 2 که‌سی خۆکوژی سه‌ر به ڕێـکخراوی تێرۆریستی ئه‌لقاعیده بوون که بۆ چه‌ند جارێـکه هێزه‌کانی سه‌حوه له شـاره‌که و زۆربه‌ی ناوچه‌کانی تر ده‌که‌نه ئامانج به‌و پـێـیه‌ی ئه‌و هێزانه ڕۆڵی یارمه‌تی و هاوکاری ده‌گێڕن شـانبه‌شـانی سوپای عێراقی بۆ دابینکردنی ئاسایشی ناوچه‌کانیان.\nجێـگای ئاماژه پـێکردنه هێرشه‌که‌ی ئه‌مڕۆ له کاتێـکدا بوو که ئه‌نجومه‌نی پارێزگای دیاله به‌ر له دوو ڕۆژ هه‌ڕه‌شه‌ی له حکومه‌تی ناوه‌ندی کردووه ئه‌گه‌ر بێت و به ده‌نگ داواکاری ئه‌و شـاره‌وه نه‌چێت هاوشێوه‌ی پارێزگای سه‌ڵاحه‌دین هه‌رێمێـکی سه‌ربه‌خۆ ڕاده‌گه‌یه‌نێت. هه‌روه‌ها ئه‌نجومه‌نی شـاره‌که 3 ڕۆژ مۆڵه‌تی به حکومه‌تی ناوه‌ندی داوه ئاوڕێـکی جیدی له پارێزگاکه‌یان بداته‌وه که وه‌ک له ڕاگه‌یاندنه‌که‌یاندا هاتووه له هه‌موو بواره‌کاندا په‌راوێز خراون و وێڕای ئه‌وه‌ی له لایه‌ن وه‌زاره‌ته‌کانی حکومه‌تی ناوه‌ندیـیه‌وه ده‌سـتێوه‌ردان هه‌یه له کاروباری ئیداره‌ی پارێزگاکه‌یان، هێزه‌کانی سه‌ر به هه‌ردوو وه‌زاره‌تی ناوخۆ و به‌رگری عێراقیش، بێ گوێدانه ئیداره‌ی ناوخۆی شـاره‌که‌یان، هه‌ڵده‌کوتنه سه‌ر ماڵی هاوڵاتیان و دانیشـتوانی شـاره‌که‌یان ده‌سـتگیرده‌که‌ن.


دکتۆر چیا عه‌باس\nچه‌ند ڕۆژێک له‌مه‌وبه‌ر سه‌رۆکی هه‌رێم ڕایگاند سنووره نوێکان به‌خوێن داده‌ڕێژینه‌وه. ئه‌م قسه‌یه له‌ڕووی سیاسیه‌وه چی ده‌گه‌ێنێت؟، ئایا ئه‌مه ئاماژه‌یه به‌وه‌ی له‌ڕێکه‌وتنی نێوان کورد و به‌غدا و له‌سه‌ر پرسی ناوچه دابڕاوه‌کان گه‌یشتوونه‌ته بن به‌ست؟.\nله هه‌فته‌کانی ڕابردوودا داعش سه‌نگی خسته سه‌ر شاری که‌رکووک ، له‌کاتێکدا ئه‌زانێت به‌رگری تووند ده‌کرێت، ئایا ئه‌مه بێئومێدیه له‌وه‌ی نه‌یتوانی له‌کۆبانی ئامانجه‌کانی به‌ده‌ست بێت و ئه‌یه‌وێت له‌که‌رکووک خۆی تاقیکاته‌وه، یاخوود ڕوانگه‌ی ستراتیجی داعش به‌رامبه‌ر به کرکووک جیاوازه ئه‌ویش ئه‌یه‌وێت سنووری ناوچه‌که داڕێژێته‌وه، ئه‌مه ته‌وه‌ره‌ی گفتووگۆی ده‌نگی ئه‌مریکایه له‌گه‌ڵ نووسه‌رو چاودێری سایسی دکتۆر چیا عه‌باس.\nدکتۆر چیا ده‌ڵێت داعش هێزێکی دابڕاو نیه و ده‌سکه‌لایه بۆ به‌رژه‌وه‌ندی له‌ناوچه‌که و بڕیاردانی هێرشی ئه‌و ڕێکخراوه بۆ ناوجه‌که ته‌نها بڕیاری خۆیان نیه، به‌بێ پشتیوانیش ئه‌م کارانه ئانجام نادات.\nگفتووگۆ له‌گه‌ڵ دکتۆر چیا عه‌باس


فراكسیۆنى یه‌كگرتوو به‌دواداچوون بۆ داواكارى دادوه‌رانى گه‌رمیان ده‌كات\nسه‌رۆكى فراكسیۆنى یه‌كگرتوو له په‌رله‌مانى كوردستان به‌دواداچوون بۆ داواكارى دادوه‌ر و ئه‌ندامانى داواكارى گشتى گه‌رمیان ده‌كات كه ماوه‌ى چه‌ند رۆژێكه مانیانگرتووه.\nد.شێركۆ جه‌وده‌ت، سه‌رۆكى فراكسیۆنى یه‌كگرتوو له په‌رله‌مانى كوردستان به ماڵپه‌ڕی (كوردیو)ی راگه‌یاند: سه‌باره‌ت به مانگرتنى دادوه‌ر و ئه‌ندامانى داواكارى گشتى گه‌رمیان، گوێمان له داواكارییه‌كانیان گرتووه، به ئامانجى گه‌یاندن و جێبه‌جێكردنى داواكارییه‌كانیان.\nوتیشى: وه‌كو فراكسیۆنى یه‌كگرتوو به‌رده‌وام له‌سه‌ر خه‌ت بووین، داواكاری و ساڵاكه‌یانمان گەیاندۆته سەرۆکایەتی ھەرێم و سەرۆکایەتی پەرلەمانی کوردستان و جێگری سەرۆکی حکومەتی ھەرێمی کورستان و وەزیری دادی حکومەتی ھەرێم.\nئاماژه‌ى به‌وه‌شكرد: هه‌ر په‌یوه‌ست به گوێگرتن له داواكارییه‌كانیان و له نزیكه‌وه بینینیان کار بۆ پێکھێنانی لیژنەیه‌كى پەرلەمانی كوردستان دەکرێت.\nسه‌باره‌ت به یاساى داواکاری گشتی ھەرێمی کوردستان، سه‌رۆكى فراكسیۆنى یه‌كگرتوو به (كوردیو)ی ڕاگه‌یاند : فراکسیۆنی یەکگرتوو رەشنووسی ھەموارکردنەوەی یاسای داواکاری گشتی ھەرێمی کوردستانی پێشژەشکردوەو خوێندنەوەی یەکەمی بۆکراوە تەنھا تاوتوێ و یەکلاکردنەوەی ماوەو زۆرینەی کێشەکانیان چارەسەر دەکات.\nماوه‌ى هه‌فته‌یه‌كه دادوه‌ران و ئه‌ندامانى داواكارى گشتى گه‌رمیان، مانگرتنیان راگه‌یاندووه‌و دادوه‌ران ناچنه هۆڵه‌كانى دادگا، ئه‌و دادوه‌رانه ده‌ڵێن: بریارى مانگرتن و ده‌وامنه‌كردنیان له‌فه‌رمانگه‌ى داواكارى گشتى گه‌رمیان بۆ سه‌روه‌ر نه‌بوونى یاساو ده‌ستێوه‌ردانى حزب و به‌رپرسان له‌كاروبارى دادگاكان ده‌گه‌ڕێته‌وه.\nپرۆفیسۆرێكى زانكۆ كچه خوێندكارێكی خۆى سه‌ربڕی\nپۆلیسی رووسیا مێژووناسێكى پله‌باڵاى سه‌ربازیى وڵاته‌كه‌ى به‌تۆمه‌تى كوشتن ده‌ستگیركرد دوای ئه‌وه‌ى له‌ناو رووبارێكى به‌فرین هێنرایه ده‌ره‌وه و دوو قۆڵی بڕاوى له‌ناو جانتایه‌كدا هه‌ڵگرتبوو.\nرۆژنامه‌ى ده‌یلی مه‌یلی بەریتانى بڵاویكرده‌وه: "پۆلیسی رووسیا سه‌رێك و جه‌سته‌ى مرۆڤێكیان له شوقه‌ى پرۆفیسۆری سه‌ربازیى (ئرلیك سۆكۆلۆڤ) له سان بترسبۆرگ دۆزیوه‌ته‌وه كه به مشار بڕاوه‌ته‌وه و دواتر قوربانییه‌كه ناسراوه‌ته‌وه كه كچێكه به‌ناوى (ئینستازیا یشینكۆ) و ته‌مه‌نى 24 ساڵه و یه‌كێكه له خوێندكاره‌كانى ئه‌و پرۆفیسۆره".\nمیدیاكانى رووسیا ده‌ڵێن: "ئه‌و كچه په‌یوه‌ندیى له‌گه‌ڵ پرۆفیسۆره‌كه‌دا هه‌بووه كه ته‌مه‌نى 63 ساڵه و دوای ناكۆكی و ده‌مه‌قاڵێی نێوانیان به هه‌ڵه كوشتوویه‌تى".\nپرۆفیسۆره‌كه‌ش كه پسپۆرێكى دیارى سه‌ربازیى رووسییه و مامۆستاى سان بترسبۆرگ-ه، دانى به تاوانه‌كه‌یدا ناوه.\nهێلێكی نوێی هەناردەكردنی نەوت بۆ توركیا دروستدەكرێت\nحكومەتی عێراق تاوتوێی دروستكردنی هێڵێكی نوێی بۆری نەوت دەكات بۆ توركیا، بەرپرسێكی وەزارەتی نەوتی عێراق دەڵێ هێڵە نوێیەكە نابێت بە كێشە بۆ هەرێمی كوردستان.\nفەیاز نیعمە بریكاری وەزارەتی نەوتی عێراق لە لێدوانێكدا بۆ رۆژنامەیه‌كی توركی ئاشكرایكرد، عێراق تاوتوێی پلانێك دەكات بۆ راكێشانی هێڵێكی نوێی بۆری گواستنەوەی نەوت بۆ توركیاو لەوێشەوە بۆ بەندەری جەیهان.\nئێستا لەنێوان عێراق‌و توركیادا تەنیا یەك هێڵی گواستنەوەی نەوت هەیە، ئەویش ئەو هێڵەیە كە لە هەرێمی كوردستانەوە دەچێتە توركیا‌و نەوتی هەرێم دەگوازێتەوە بۆ بەندەری جەیهان، نەوتی كەركوكیش هەر لەڕێگەی ئەم هێڵەوە هەناردەی دەرەوە دەكرێت كە رۆژانە (100 هەزار) بەرمیلە، پێشتر كەركوك لەڕێگەی هێڵی كەركوك- جەیهانەوە هەناردەدەكرا، بەڵام ئێستا ئەو هێڵە لەكاركەتووە.\nبریكارەكەی وەزارەتی نەوتی عێراق بە رۆژنامەی سه‌باح ی توركی وتووە:" ئەو پلانە نوێیەی كە ئێستا بۆ دروستكردنی هێڵێكی نوێ تاوتوێ دەكرێت، نابێتە كێشە بۆ بارودۆخی هەرێمی كوردستان كە لێكتێگەیشتنیان لەگەڵ توركیادا هەیە".\nباسلەوەشدەكات، ئەگەر حكومەتی عێراق پلانی دروستكردنی بۆرییە نوێیەكە پەسەندبكات، توانای هەناردەی نەوت لەو هێڵەوە رۆژانە دەگاتە (یەك ملیۆن) بەرمیل.\nعێراق لەدوای سعودیە دووەم گەورە هەناردەكاری نەوتە لەسەر ئاستی وڵاتانی ئەندامی رێكخراوی "ئۆپێك"، رۆژانە نزیكەی (4 ملیۆن‌و 500 هەزار بەرمیل) نەوت بەرهەمدەهێنێت، سەرچاوەی داهاتی عێراق بەرێژەی 97% پشتی بە فرۆشی نەوت بەستووە.\nكه‌ش و هه‌وا .. ره‌وشی كه‌ش و هه‌وای ئه‌مرۆ و به‌یانی سێشه‌ممه بڵاوده‌كرێته‌وه\nبەرێوەبەرایەتی گشتی کەشناسی و بومەلەرزەزانی هەرێمی کوردستان ره‌وشی كه‌ش و هه‌وای ئه‌مرۆ 2019/11/11 و پێشبینی بۆ سبه‌ی سێشه‌ممه بڵاو كرده‌وه:\nشێوازی چاكسازیه‌كان له سیسته‌می سیاسی عێراق ئاشكرا ده‌كرێت\nبه پێی ناوه‌رۆكی پرۆژه یاسایه‌كه بێت گۆرانكاریه‌كان به‌م شێوه‌یه‌ده‌بێت:\n- كۆمیسیۆنێكی سه‌ربه‌خۆ له كه‌سانی تایبه‌تمه‌ند و دوور له پشكپشكێنه‌ی حزبی دابمه‌زرێت.\n- بچووككردنه‌وه‌ی بازنه‌ی هه‌ڵبژاردن بۆ قه‌زا، له كاتێكدا پێشتر پارێزگا یه‌ك بازنه‌ی هه‌ڵبژاردن بوو.\n- هه‌ڵوه‌شاندنه‌وه‌ی یاسای لیست و نوێنه‌رایه‌تی رێژه‌یی. پشت به‌ستن به سیستمی براوه‌ی یه‌كه‌م.\n- كه‌مكردنه‌وه‌ی ژماره‌ی ئه‌ندامانی ئه‌نجوومه‌نی نوێنه‌ران له 329 ئه‌ندامه‌وه بۆ 213 ئه‌ندام.\n- ره‌خساندنی ده‌رفه‌ت بۆ گه‌نجان بۆ ئه‌وه‌ی خۆیان كاندید بكه‌ن. ته‌مه‌نی كاندیدی كه‌مبكرێته‌وه بۆ 25 ساڵ.\nپه‌رله‌مانتارێك: ئه‌گه‌ر حكومه‌تى هه‌رێم چاكسازى ئه‌نجام نه‌دات توره‌یى خه‌ڵك ده‌ته‌قێته‌وه\nئه‌ندامێكى فراكسیۆنى یه‌كگرتوو له‌په‌رله‌مانى كوردستان هۆشدارى ده‌دات، ئه‌گه‌ر حكومه‌تى هه‌رێم چاكسازى ئه‌نجام نه‌دات توره‌یى خه‌ڵك ده‌ته‌قێته‌وه.\nد.ئیسماعیل سگێرى ئه‌ندامى فراكسیونى یه‌كگرتوو له‌په‌رله‌مانى كوردستان له‌میانه‌ى به‌شداریكردنى له‌به‌رنامه‌ى رۆژه‌ڤ له‌كه‌ناڵى سپێده ڕایگه‌یاند: ئه‌و بێده‌نگییه‌ى خه‌ڵك رازیبوون نیه، به‌ڵكو خه‌ڵكى هه‌رێمیش نارازییه، واش بۆى ده‌چوون كه‌خه‌ڵكى به‌غداش ڕازییه، تا ئه‌و كاته‌ى ته‌حه‌مولیان نه‌ما وئێدى ناره‌زایه‌تییه‌كانیان ته‌قییه‌وه.\nد. ئیسماعیل سگێرى هۆشدارى ده‌دات، ئه‌گه‌ر چاكسازى له‌هه‌رێم نه‌كرێت ناڕه‌زایه‌تى خه‌ڵك ده‌ته‌قێت و هه‌موو شتێك له‌ده‌ست ده‌رده‌چێت.\nسێ ته‌قینه‌وه له قامشلۆ روویاندا\nئێواره‌ی ئه‌مڕۆ زنجیره‌یه‌ك ته‌قینه‌وه‌ی یه‌ك له‌دوای یه‌ك له ناوچه‌یه‌كی قه‌ره‌باڵغی شاری قامشلۆ روویاندا و زه‌ره‌ر و زیانی زۆریان به‌دوای خۆیاندا هێنا.\n3 ته‌قینه‌وه له 3 ناوچه‌ی جیاوازی شاری قامشلۆ روویاندا یه‌كێكیان له شه‌قامی "سه‌به‌ع به‌حرات"ـی چوارگۆشه‌ی ئه‌منی ئه‌و شاره بوو.\nبه‌گوێره‌ی زانیارییه‌كان هه‌رسێ ته‌قینه‌وه‌كان له رێگه‌ی ئۆتۆمبێلی مینڕێژكراوه‌وه ئه‌نجامدراون و ژماره‌یه‌كی زۆری هاووڵاتیان تێدا شه‌هید و بریندار بوونه.\nتا ئێستا هیچ لایه‌نێك به‌رپرسیارێتی خۆی له ته‌قینه‌وه‌كاندا رانه‌گه‌یاندووه و ئاماری راسته‌قینه‌ی زیانه‌كانیش نه‌زانراوه.\nلاوانه‌وه‌یه‌ك بۆ پێغه‌مبه‌ر ( صلى الله علیه وسلم ) ئاماده‌بووان ده‌هێنێته گریان\nکەمێکی تر دیاردەیەکی گەردوونی لە ئاسمانی هەرێم ڕودەدات\nسه‌رۆكى كۆمه‌ڵه‌ى فه‌له‌كناسانى كوردستان، ڕایگەیاند ئێوارەی ئەمڕۆ دیاردەیەکی گەردوونی لە ئاسمانی هەرێمی کوردستان ڕوودەدات.\nئه‌ژى چه‌تۆ سه‌رۆكى كۆمه‌ڵه‌ى فه‌له‌كناسانى كوردستان له لێدوانیكی ڕؤژنامه‌وانیدا ڕاگەیاند:" ئەمڕۆ دیاردەیەكی گەردوونی ڕوو دەدات و هاووڵاتییان دەتوانن سەیری بكەن، بەڵام بەبێ فلتەر مەترسییدارە و لە عەسر تا مەغریب بەردەوام دەبێت، ئەو دیاردە گەردوونیە بریتیە لە تێپەڕینی هەسارەی عەتارد بەبەردەم خۆردا ، و ئەوەش دیاردەیەکی گەردونی ئاساییە و لەساڵی ٢٠١١دا هەسارەی زوهرە بەبەردەم خۆردا تێپەڕی."\nوتیشی: "لە عێراق و هەرێمى كوردستان له كاتژمێر 3:35ى ئه‌مڕۆ ده‌بیندرێت كه وەك خاڵێكى بچووك دەتوانرێت بە تەلیسكۆب بەدى بكرێت بە بەكارهێنانى فلتەرى تایبەتى خۆر".\nوتیشی، سەیرکردنی دیاردەکە بەشێوەیەکی هەڕەمەکی مەترسیدارە، تەنانەت ئەگەر بە تێلیسکۆپیش سەیر بکرێت هەر مەترسیدارە و ڕاستەوخۆ بە تێلیسکۆپ سەیرکردنی دەبێتە هۆی کوێربوون .\nدەڵێت، بۆیە باشترە بە تیلیسکۆپێکەوە سەیری بکەی کە بەتەواوی بە فلتەرەوە بەسترابێ کەئەوەش لەهەرێمی کوردستان دەستناکەوێت ئەو جۆرە فلتەرە لەهەرێم نیە.\nپه‌رله‌مانتارێك بڕی 450 ملیۆن دینار به‌رتیلی وه‌رگرتووه\nده‌سته‌ى نه‌زاهه‌ى عێراق فه‌رمانى ده‌ستگیركردنى بۆ په‌رله‌مانتارێكى ئێستاى عێراق و پارێزگارى پێشوى نه‌ینه‌وا ده‌كردووه له‌سه‌ر دۆسیه‌كى گه‌نده‌ڵى كه‌تیایدا په‌رله‌مانتاره‌كه بڕى 450 ملیۆن دینارى وەک بەرتیل لەو پارێزگارە وه‌رگرتووه.\nده‌سته‌ى نه‌زاهه له به‌یاننامه‌یه‌كدا ئه‌مڕۆ دووشه‌ممه 11ى تشرینى دووه‌مى 2019 ئاشكرایكرد كه فه‌رمانى ده‌ستگیركردنى بۆ په‌رله‌مانتارێكى ئێستاو پارێزگارى پێشوى نه‌ینه‌وا ده‌كردووه به‌بێ ئه‌وه‌ى ناوى په‌رله‌مانتاره‌كه بهێنێت.\nبه‌پێى ئه‌و ده‌سته‌یه په‌رله‌مانتاره‌كه ساڵى 2017 بڕى 450 ملیۆن دینارى عێراقى له پارێزگارى پێشوى نه‌ینه‌وا وه‌رگرتووه تاوه‌كو له‌به‌رانبه‌ردا رێگربێت له‌وه‌ى ئه‌ندامانى حیزبێك له ئه‌نجومه‌نى پارێزگاى نه‌ینه‌وا ده‌نگ بۆ له‌سه‌ر كار لادانى ئه‌و پارێزگاره بده‌ن.\nئاشكراشیكردووه كه فه‌رمانى ده‌سگیركردنى پارێزگارى پێشوى نه‌ینه‌واش به‌هۆى لادانى بووه له ده‌سه‌ڵاته‌كانى سه‌باره‌ت به خه‌رجكردنى پاره كه تێكڕاى لادانه‌كه‌ى گه‌یشتووه‌ته 422 ملیۆن دینار.\nپێشبینی كه‌ش وهه‌وا .. ئەگەری بارینی نمە باران هه‌یه\nده‌زگای كه‌شناسی كوردستان پێشبینی كه‌ش و هه‌وای چه‌ند رۆژی داهاتووی بڵاو كرده‌وه پێشبینی ئەگەری بارینی نمە باران لە ھەندێک ناوچەدا ده‌كه‌ن.\nلە میانەی گۆرانکارییەکان و ناجێگیری بەردەوام لە پێشبینیەکاندا کەشی ھەرێمی کوردستان تا رۆژی چوارشەمە ١٣/١١/٢٠١٩ ئاسایی دەبێت ، لەرۆژانی پێنجشەمە و ھەینی و شەمە رێکەوتی ١٤-١٥-١٦ ئەم مانگە پێشبینی ھاتنی بارستە ھەور دەکرێت بە ئاراستەی ناوچەکانمان بە کاریگەری سەرچاوەی دەریایی ناوەراستەوە ، بەپێی ھەردوو سەرچاوەی پێشبینیەکان (GFS.ECMWF) کاریگەری ئەم شەپۆلە لاواز دەبێت و ئەگەری نمە باران دەبێت لە ھەندێک ناوچەدا ، لەدواتردا کەشەکە ئاسایی دەبێتەوە...\nسەرچاوەی (GFS)ی ئەمریکی ئاماژە بەھاتنی شەپۆلێکی بەھێزی باران بارین دەکات لەنێوان رێکەوتی ٢٠ بۆ ٢٧ی کۆتایی ئەم مانگە لە کاتێکدا تەواوی سەرچاوەکانی دیکە بە پێچەوانەوە ئاماژەیان بەم شەپۆلە نەکردوە ھەر بۆیە ئەم شەپۆلە تا ئێستا جێگیر نیە و وەک لەرابردوودا رامان گەیاند پێشبینیەکان ئاڵۆزتربوون و ناتوانرێت بریار بدرێت لەسەر کەشی ماوەیەکی درێژ بەجۆرێک سەرچاوەکانی پێشبینیکردن پێشبینی جیاواز و دوور لەیەک ئەنجام دەردەخەن لەسەر نەخشەکانی کەش\nکۆمەڵەی کۆمەڵناسان و دەرونناسانی کوردستان رایگەیاند، لە هەرێمی کوردستان شەش هەزار خوێندنگە هەیە و لەو ژمارەیەش پێنج هەزار خوێندنگە بێ توێژەری دەرونین، دەشڵیت، نەبونی توێژەر كاریگەری نێگەتیڤی لەسەر پڕۆسەی پەروەردە و لایەنی دەرونی و كۆمەڵایەتی قوتابیان و خوێندكاران دروستكردودوە.\nکۆمەڵەی کۆمەڵناسان و دەرونناسانی کوردستان لە راگەیەنراوێکدا کە ئاڕاستەی وەزیری پەروەردەی حکومەتی هەرێمی کردوە رایگەیاندوە: "لەكۆی زیاتر لە شەش شەش هەزار قوتابخانەو خوێندنگە لەهەرێمی كوردستاندا هەن، كەمتر لە هەزار قوتابخانەو خوێندنگە توێژەری كۆمەڵایەتی و رێنمایكاری پەروەردەییان هەیە".\nئاماژەیان بەوشکردوە: پێنج هەزار قوتابخانە و خوێندنگە لە هەرێمی کوردستان توێژەریان نییە، زیاتر لە چوار هەزار توێژەری كۆمەڵایەتی و دەرونیش دانەمەزراون.\nلە راگەیەندراوەکەدا باس لەوەش کراوە: "كاریگەری نێگەتیڤی لەسەر پڕۆسەی پەروەردە و لایەنی دەرونی و كۆمەڵایەتی قوتابیان و خوێندكاران دروستكردوە، چونكە تا ئێستا كێشەیەكی زۆری دەرونی و كۆمەڵایەتی و ڕەفتاری لە قوتابخانەو خوێندنگەكاندا هەیە، بەهۆی نەبونی توێژەری دەرونی و كۆمەڵایەتییەوە چارەسەرنەكراون و كاریان لەسەر نەكراوە".\nكۆمه‌ڵه‌كه داوا لە وەزارەتی پەروەردە دەکەن لەبەر زۆری پێویستی خوێندنگاکان بە توێژەرانی دەرونی و کۆمەڵایەتی، بە شێوەی هەمیشەیی یان گرێبەست ئەو کەسانەی توێژەری دەرونین لە خوێندنگە و قوتابخانەکەدا دابمەزرێنێت.\nئێران كارگەیەكی دروستكردنی ئۆتۆمبێل دەگوازێتەوە بۆ باكوری كوردستان\nوەك هەنگاوێك بۆ خۆپاراستن لە سزاكانی ئەمریكا، ئێران كارگەیەكی دروستكردنی ئۆتۆمبێل بۆ باكوری كوردستان دەگوازێتەوە.\nرۆژنامەی (ئەحوال)ی توركی بڵاویكردوەتەوە: ئێران هەوڵ بۆ خۆپارێزی لە سزاكانی ئەمریكا و وڵاتانی تری جیهان دەدات و لەو چوارچێوەیەشدا دەیەوێت بەشێكی گەورەی وەبەرهێنانەكانی بۆ توركیا بگوازێتەوە، بەتایبەت لە بواری دروستكردنی ئۆتۆمبێلدا.\nرۆژنامەكە ئاشكراشیكردووە: كۆمپانیای (إیران خودرو كومبانی) كە یەكێكە لە گەورە كۆمپانیاكانی دروستكردنی ئۆتۆمبێل لە ئێران، بەرپرسانی خۆی راسپاردووە هەڵسەنگاندن بۆ دروستكردنی كارگەیەك لە شاری وان- لە باكوری كوردستان و رۆژهەڵاتی توركیا بكەن.\nبۆ ئەو مەبەستەش فەرشاد موقیمی، سەرۆكی جێبەجێكاری كۆمپانیاكە بە یاوەری وەفدێك گەیشتووەتە وان و چاوی بە سەرۆك شارەوانی و ژمارەیەك لە بەرپرسانی شارەكە كەوتووە. بەپێی رۆژنامەكە پێشبینی دەكرێت كارگەكە لەسەر رووبەری 50 هێكتار لە ناوچەی پیشەسازی وان دروستبكرێت و لە قۆناغی یەكەمدا ببێتە هۆی دابینكردنی هەلی كار بۆ نزیكەی 1000 كەس.\nلە پاش كشانەوەی ئەمریكا لە رێككەوتنی ئەتۆمی لە ئایاری 2018، ئێران رووبەڕووی سزای ئابوری توند بووەتەوە و ئەمەش كاریگەری لەسەر ژێرخانی ئەو وڵاتە و چالاكییە ئابورییەكانی و ژیانی هاووڵاتیانی دروستكردووە.\nپەڕەى 1 لەکۆى 5456 پەڕەدا


مامۆستایانی پێشه‌نگ: د. خالص أحمدئه‌ندامی ده‌سته‌ی به‌ڕێوه‌بردنی مامۆستایانی پێشه‌نگ بۆ وه‌رچه‌رخان ده‌دوێت\nد. خالص أحمدئه‌ندامی ده‌سته‌ی به‌ڕێوه‌بردنی مامۆستایانی پێشه‌نگ بۆ وه‌رچه‌رخان ده‌دوێت\nمرسلة بواسطة mamostaiani peshang في 5:19:00 م


گرمەی مەرگ!…. دارا ئەحمەد – Denegkan\nگرمەی مەرگ!…. دارا ئەحمەد\nbydengekan\tJune 12, 2012\tهۆنراوە\nهێشتا لە پشتی بابیشم نەمەییبووم\nزڕەی زنجیری نەریتم هاتە بەر گێ\nکە دەستی داکم پساندی!*\nگرمە و شریقەی ئاسمانان..\nگرمەگرمی زەمین لەرزە..\nدەنگ و گرمەی داڕووخان و بەریەککەتن..\nکە لە پەنات زرمەیان دێ و داتدەبێژن…\nگشت گرمەکانم بیستبوو\nوەلی هیچ یەک\nوە قەد گرمەی مەرگی دایۆم نەیهەژاندم!\nمەرگی هاوڕێ و هاودەمانم\nمەرگی خزم و ناسیارانم\nمەرگی هەرچی مرۆڤ هەیە\nپڕ لە سفتوسۆنە لەکنە من\nهیچیان هێندەی مەرگی دایۆم بە سۆ نەبوون!\nهەر لەو گۆڕەی بە تاراوگە ناوی نابەن؛\nتێکڕای رێکان – رێ و بزنەڕێ –\nوە دڕکەزیی زەرد و کەسک\nوە گوڵی زەقنەبووت تەنرابوون!\nدوا پەنای من\nئاسۆی ئاسمانی بەرین بوو\nرۆشناییەکانی دایۆمی لێ ببینم..\nلە جێی کوڵمە توند و تورت و سۆرەکانی\nتەنێ تارمایی و تەمتومان..\nلە جێی چەخماخە و ئاورینگی ژێر پایانی\nدیسان هەر تەنێ تارمایی و تەمم\nکە دەستی داکم پساندی!\nتکایە یاران لێممەگرن؛\nجەرگ و دڵم هەڵپڕووکان\nکە مەرگی داکم گرماندی!\n* چەند بەختەوەرم ئەمن کە کوڕی (خوچێ میرزا)م؛ ئەو ژنە بوێرەی لە پەنجاکانی سەدەی رابردیی بە دەستبەردان لە هاوسەرە نابەدڵەکەی و هەڵبژاردنی بابم.. کۆنەپەرستیی دینیی لە بن پێی خۆی نا و دابونەریتە پیاوسالارییە دڕندانەکەی ئەو سەردەمی تێکوپێک شکاند! بە دەیان جار بە چاوانی خۆم دیتیتم کە داکم لەتەک بابم – کە هەردەم قاچاغ بوو لە دەسەڵاتداران – دەچوونە هەر جێیەک دەمانچەکی لە بن بەرباغەڵی کراسە شۆڕە کوردەوارییەکەی لە کەلەکەی خۆی دەبەست و بە چەندین جێی پڕ مەترسییداری وەک بازگەکانی رژێمی گۆڕبەگۆڕی گۆرینێ تێدەپەڕین. سڵاو لەو ژنانەی کە دەتوانن لە پێناو ماف و ئازادییەکانی خۆیان وەک داکم ئازا و جەربەزە بن.\n٧\_٦\_٢٠١٢ – لەندەن\nPrevious چه‌ند شیعرێكی واهه ئه‌رمه‌ن\nNext كه‌پرێك بۆسێبه‌ری رۆحم …كه‌ژاڵ ئیبراهیم خدر


سەرکردەیەکی عێراقی: سەرۆک بارزانی بە پاڵپشتیی هاوپەیمانان داعشی تێک شکاند\n”کوردستان پەناگەیەکی ئارامە بۆ ئەوانەی بەهۆی میلیشیاکانەوە ئاوارە دەبن“\nباسنیوز 27/01/2021 - 14:07 كوردستان\nسەرکردەیەکی باڵای سیاسیی عێراقی رایدەگەیەنێت، سەرۆک بارزانی بە پاڵپشتیی هاوپەیمانیی نێودەوڵەتی دژی رێکخراوی تیرۆریستی داعش، ئەو رێکخراوە تیرۆریستییەی تێک شکاند.\nمیسال ئالوسی، سەرۆکی پارتی ئومەی عێراقی رایدەگەیەنێت، ئەو کاتەی هەرێمی کوردستان لەلایەن داعشەوە مەترسی کەوتە سەر، ”مەسعود بارزانی لە هێڵی پێشەوەی بەرگریی دژ بە داعشدا چەکی هەڵگرتبوو“.\nمیسال ئالوسی هەروەها رایگەیاند، ئێران چەندین هەوڵی بۆ دەست بەسەرداگرتنی هەرێمی کوردستان و بڕیارەکانی سەرۆک مەسعود بارزانی داوە، ”بەڵام خراپ شکستی هێنا“.\nئەو سەرکردە عێراقییە پێیوایە ئێران هەستیارییەکی زۆری لەگەڵ سەربەخۆیی بڕیاری هەرێمی کوردستان هەیە و بەردەوام هەوڵی شکاندنی شکۆی پێشمەرگە و هەرێمی کوردستان دەدات، ”بەڵام تیرۆر و میلیشیا و مووشەکباران، ئیرادەی کورد لە سووربوون لەسەر داوای سەربەخۆیی، ناشکێنێن“.\nمیسال ئالوسی ستایشی هەرێمی کوردستان لە کردنەوەی هەموو دەرگاکانی بە رووی تەواوی ئازادیخوازان بەبێ لەبەرچاوگرتنی بیروبۆچوون و مێژوویان بەرامبەر بزووتنەوەی کوردایەتی، کرد و رایگەیاند، ”هەرێمی کوردستان پەناگەیەکی ئارامە بۆ هەموو ئەو کەسایەتی و گرووپانەی، کە بەهۆی میلیشیا ئیسلامییەکان و رژێمەکانی عێراق و ئێران ئاوارە دەبن“.\nئالوسی بە ئاماژەکردن بەوەی سەرکردایەتیی کوردستان سەرکەوتوو بووە لە دەستەبەرکردنی پانتاییەک لە رێز و هاوسەنگیی ستراتیژی لەنێوان خۆی و جیهانی ئازاد بە تایبەت یەکێتیی ئەوروپا و ئەمریکا، رایگەیاند، ”هاوپەیمانیی نێودەوڵەتی دژی داعش لەڕێی پاڵپشتیکردنی هێزەکانی پێشمەرگە و سەرۆک بارزانی، رۆڵی گەورەی لە تێکشکاندنی داعش هەبوو“.\nئەو سەرکردە عێراقییە جەختی لەوە کردەوە، کە هەموو ئەو کەسانەی دوای کوژرانی، هەوڵی بە گەورە نیشاندانی قاسم سولەیمانیی فەرماندەی پێشووی سوپای قوودسی ئێرانی دەدەن، پێشتر هەوڵیان دەدا لێی رزگاربن.


پەرلەمانی ئەوروپا: لوکاشینکۆ نابێت چیتر وەکو سەرۆکی بێلاڕوس بناسێنرێت\nپەرلەمانی ئەوروپا لە بەیاننامەیەکدا دەڵێت لە دوای مانگی یانزەوە کاتێک ماوەی دەسەڵاتەکەی بەسەردەچێت، چیتر نابێت ئالیکساندەر لوکاشینکۆ وەکو سەرۆکی بێلاڕوس بناسێنرێت. هەروەها داوای لە یەکێتی ئەوروپا کرد سزای بەسەردا بسەپێنن.\nپەرلەمانی ئەوروپا دەنگدانێکیان ئەنجامدا و تیایدا 574 ئەندام لەبەرژەوەندی هەڵوەشاندنەوەی هەڵبژاردنەکانی سەرۆکایەتی بێلاڕوس دەنگیاندا بەرامبەر تەنها 37 دەنگ و 82 ئەندامیش دەنگیان نەدا. بەمەش پەرلەمانی ئەوروپا پشتیوانی خۆی بۆ خۆپیشاندەرە دیموکراتخوازەکانی بێلاڕوس دەرخست.\nلە 9 ی مانگی هەشتدا هەڵبژاردنەکانی سەرۆکایەتی بێلاڕوس بەڕێوەچوو، لە ئەنجامدا ئالیکساندەر لوکاشینکۆ دووبارە وەکو سەرۆکی وڵاتەکە هەڵبژێردرایەوە، بەڵام ئۆپۆزسیۆن و خۆپیشاندەرانی وڵاتەکە و ڕۆژئاوا دەڵێن هەڵبژاردنەکان ساختەکاری تێدا کراوە و نەدەبوو لوکاشینکۆ دووبارە سەربکەوێتەوە کە ماوەی 26 ساڵە سەرۆکی ئەو وڵاتەیە.\nئەم دەنگدانەی پەرلەمانی ئەوروپا کاریگەری دەبێت لەسەر چۆنێتی مامەڵەکردنی یەکێتی ئەوروپا لەگەڵ حکومەتەکەی بێلاڕوسدا و هەروەها پێدانی یارمەتی دارایی بەو وڵاتە.\nپەرلەمانی ئەوروپا لە بەیاننامەیەکدا وتی " کاتێک دەسەڵاتەکەی ئالیکساندەر لوکاشینکۆ لە 5 ی مانگی یانزەدا تەواو دەبێت، پەرلەمانی ئەوروپا چیتر وەکو سەرۆکی بێلاڕوس سەیری ناکەن."


👫 لیدا ئەحمەدزادە\nکچێکی تەمەن 18 ساڵی خەڵکی مەهاباد بوو، بەهۆی ئەوەی پەیوەندیی خۆشەویستیی لەگەڵ کوڕێکدا هەبوو، رۆژی 17-02-2019 لەلایەن باوکییەوە بە تاپڕ کوژرا. باوکی ناوی ڕەزا ئەحمەدزادەیە جووتیار و ئەندامی سوپای پاسدارانی ئێرانیشە.\n👫 مەلا حەسەن\nجێگری بەرپرسی مەڵبەندی شەشی سۆرانی یەکێتیی نیشتمانی کوردستانبووە. پێشتر بەرپرسی مەڵبەندی چۆمان بووە. فەرماندەیەکی سەربازی و پێشمەرگەی دێرین بووە، ڕۆژی 17-02-2018 بە نەخۆشی کۆچی دوایی کردووە.\n📊 بابەت 370,192 | وێنە 57,314 | پەڕتووک PDF 10,673 | فایلی پەیوەندیدار 38,670 | 📼 ڤیدیۆ 164 | 🗄 سەرچاوەکان 13,579 |


تەندروستیی هەڵەبجە "دەمانەوێت بەستنی ماسك بە كەلتور بكەین و نەیبەستینەوە بە سزادانەوە"\nHome›هەواڵ›کوردستان›تەندروستیی هەڵەبجە “دەمانەوێت بەستنی ماسك بە كەلتور بكەین و نەیبەستینەوە بە سزادانەوە”\nبەڕێوەبەری گشتی تەندروستیی هەڵەبجە ئاماژە بەوەدەكات لەگەڵ ئەوەی ڕۆژانە ژمارەی تووشبوون و مردن بە كۆرۆنا لە سنورەكەماندا زیاد دەكات، بەڵام نامانەوێت پێشنیاری داخستنی شوێنە گشتییەكان و قەدەغەی هاتوچۆ بدەین ژووری ئۆپەراسیۆنەكان، چونكە دەبێت ئیتر خۆمان لەگەڵ جیهانی پاش كۆرۆنا بگونجێنین، دەشڵێت” دەمانەوێت بەستنی ماسك بە كەلتور بكەین و نەیبەستینەوە بە سزادانەوە”.\nد. ئازاد مستەفا، بەڕێوەبەری گشتی تەندروستی هەڵەبجە بە SNNی ڕاگەیاند: لە ئێستادا تێگەیشتنێكی زۆر هەڵە لەسەر بابەتی كۆرۆنا درووستبووە بەوەی كە ئەم بابەتە تەنها لەسەر وەزارەتی تەندروستی چڕكراوەتەوە و وەزارەت و شوێنەكانی دیكە نابەسترێنەوە بەم بابەتەوە، لەكاتێكدا رووبەڕووبوونەوەی كۆرۆنا كاری دەستە جەمعی دەوێت و دەبێت بەهەموو لایەك رووبەڕووی ببینەوە نەك تەنها ئێمە لەوەزارەتی تەندروستی كە تا ئێستا وا بیركراوەتەوە.\nئاماژەی بەوەشكرد، لەگەڵ ئەوەی لە ئێستادا ژمارەی تووشبوون و مردن بە كۆرۆنا ڕووی لە زیاد بوون كردووە، بەڵام ئێمە بەهیچ جۆرێك پێشنیاری قەدەغەی هاتوچۆ یان داخستنی شوێنە گشتیەكان بۆ ژووری ئۆپەراسیۆنەكان ناكەین چونكە، جیهانی پاش كۆرۆنا ئەو جیهانەیە كە پێویستە مرۆڤایەتی خۆی بگونجێنێت لەگەڵیدا، هەر لەو چوارچێوەیەشدا ئێمە دەمانەوێت بەستنی ماسك بكەینە كەلتور و ڕەفتاری ڕِۆژانەی هاووڵاتیانی لێبێت بەجۆرێك كە هاووڵاتییان بە ئارەزوومەندانە و بە هەستكردن بە بەرپرسیارێتی ماسك ببەستن نەك بەوەی كە دەبێت لایەنە پەیوەندیدارەكان بە زەبری سزا ماسك بە هاووڵاتییان ببەستن.\nبەڕێوەبەری گشتی تەندروستی هەڵەبجە ئەوەشی خستەروو، ئەو كەسایەتی و لایەنانەی كە دەیانویست بازرگانی و سیاسەت بە كۆرۆناوە بكەن بۆ هەموو لایك دەركەوت كە ئەوانەی بە نیازی بەلاڕێدا بردنی ئەم بابەتە بوون بە هەڵەدا چووبوون ئێستاش ئەو ڕێژە زۆرەی مردن كە هاتووەتە ئاراوە پشكێكی بەر ئەوان دەكەوێت كە ئەوان بوون هۆكاری ئەوەی هەر لە سەرەتاوە بانگەشەی ئەوەیان دەكرد كە ڤایرۆسی كۆرۆنا بوونی نییە.\nبە گوێرەی دواین ئامارەكانی وەزارەتی تەندروستی تا ئێستا لە سنووری پارێزگای هەڵەبجە دوو هەزار و 671 كەس تووشی ڤایرۆسی كۆرۆنا بوون دوو هەزار و 421 كەس چاك بوونەتەوە و 145 كەس لە ژێر چاودێریدان و 105 كەسیش گیانیان لەدەستداوە.\nروسیا و ئەمریکا لەبارەی بەگەڕخستنەوەی رێککەوتنی ئەتۆمی لێدوانی پێچەوانە دەدەن


له كه‌ركووك هێرش كرایه سه‌ر به‌رپرسێكی به‌ره‌ی توركمانی\nسایتی غه‌د پرێس له سه‌رچاوه‌یه‌كی به‌ره‌ی توركمانی له كه‌ركووك گواستییه‌وه، به‌رپرسێكی حزبه‌كه‌یان له هێرشێكی چه‌كداریدا له كه‌ركووك بریندار بووه.\nئه‌و سه‌رچاوه‌یه ئاشكراشیكردووه، "ئه‌حمه‌د عومه‌ر قادر كه به‌رپرسی به‌ره‌ی توركمانییه له گوندی به‌لاوه، له‌لایه‌ن ژماره‌یه‌ك چه‌كداری نه‌ناسراو له نزیك فڕۆكه‌خانه‌ی حوڕییه هێرشی كرایه سه‌ر و بریندار كرا".\nسه‌رچاوه‌كه راشیگه‌یاند، "هێرشه‌كه له‌كاتێكدا ئه‌نجامدراوه، كه چه‌كداره‌كان له ده‌روازه‌ی گوندی به‌لاوه بۆسه‌یه‌كیان بۆ داناوه و، له‌هێرشه‌كه‌دا كه به‌چكی سوك كرایه سه‌ریان، خۆی و براكه‌ی و هاوسه‌ره‌كه‌ی بریندار بوون و بۆ نه‌خۆشخانه گوازراونه‌ته‌وه".\nهه‌رچه‌نده تائێستا هیچ لایه‌نێك به‌رپرسیارێتی خۆی به‌رامبه‌ر به‌و هێرشه رانه‌گه‌یاندووه، به‌ڵام ئێواره‌ی ئه‌مڕۆ، راكان جبووری، پارێزگاری كه‌ركووك به وه‌كاله‌ت جه‌ختی كرده‌وه، هه‌ره‌شه‌كانی داعش له كه‌ركووك بنبڕ نه‌كراون و، ئێستا چه‌كداران و شانه نووستووه‌كانی ئه‌و رێكخراوه دووباره سه‌رقاڵی خۆ ڕێكخستنه‌وه‌ن، رۆژبه‌ڕۆژ حاڵه‌ته‌كانی كوشتن و رفاندن و جۆره‌كانی كره‌ده‌وه تیرۆریستییه‌كانیش له سنووری شاری كه‌ركووك روو زیادبوون ده‌كه‌ن.


( وه‌كو : galaxy و HTC و Sony Experia)بەهێزترین قاموسی کوردی – ئینگلیزی بو سیستەمی ئەندروید - Yeane.Org ماڵپەری یانی\nبەهێزترین قاموسی کوردی – ئینگلیزی بو سیستەمی ئەندروید\nوه‌كو : galaxy و HTC و Sony Experia\nئه‌م فه‌رهه‌نگه نزیکه‌ی 40000 چل هه‌زار وشه‌ی تێدایه و دابه‌ش کراوە به‌سه‌ر دوو کۆمه‌ڵه وشه ئه‌وانیش فه‌رهه‌نگی گشتی و فه‌رهه‌نگی زانستی ( زانستی ئه‌لیکترۆنی و فیزیک و کیمیا و رامیاری و ئابوری …….. ).\nفه‌رهه‌نگی ئینگلیزی – کوردی (سۆرانی ) که بۆ سیسته‌می ئه‌ندرۆید ده‌بێت و %100 پشگیری نوسینی کوردی ده‌کات ته‌نانه‌ت گه‌ر موبایله‌که‌ت پشگیری نوسینی عه‌ره‌بیش نه‌کا .\nئه‌م فه‌رهه‌نگه نزیکه‌ی 40000 چل هه‌زار وشه‌ی تێدایه و دابه‌ش کراوە به‌سه‌ر دوو کۆمه‌ڵه وشه ئه‌وانیش فه‌رهه‌نگی گشتی و فه‌رهه‌نگی زانستی ( زانستی ئه‌لیکترۆنی و فیزیک و کیمیا و رامیاری و ئابوری …….. ). ماوه‌ی کارکردن له‌م پرۆژه‌یه نزیکه‌ی مانگ و نیوێک ده‌بێ .\nو شتێکی تر که بەباش زانراوە له‌گه‌ڵی بێ ئه‌ویش ده‌نگی وشه‌که‌یه بۆ نمونه تۆ به‌داوی وشه‌یه‌ک دا ده‌گه‌رێی ئه‌توانیت گوێبیستی چۆنیه‌تی خوێندنه‌وه‌ی وشه ئینگلیزیه‌که بیت( به‌مه‌رجێ به ئینته‌رنێته‌وه گرێدرابیت). جگه له‌مانه ئه‌توانیت وشه‌که ببەیت بۆ ئامێری گه‌ڕانی گوگڵ .\nده‌رباره‌ی ده‌ره‌وه‌ی ئه‌پڵیکه‌یشنه‌که:\nده‌رباره‌ی ناوه‌رۆکی ئه‌پڵیکه‌یشنه‌که:\nکلاسی سه‌ره‌کی (class main activity ) بریته له ( Sereky.java ) ته‌نها ئه‌م فایله‌شه 1108 دێر کۆد ( Line Code ) ی بۆ نوسراوە.\nکۆی دێری کۆد که نوسرابێت زیاتر 1500 دێر ده‌بێ به‌بێ کلاسه‌کانی وشه و ماناکان .\n( Size: 1.2 MiB ) ( ئه‌م فایله 20,945 جار داگیراوه )\nسوباس بۆ: rukar.net


%20ی خوێندكاران لە ئێران ماددە سڕكەرەكان بەکاردەهێنن – زاگرۆس پۆست\nماڵەوە / ئێران / %20ی خوێندكاران لە ئێران ماددە سڕكەرەكان بەکاردەهێنن\n%20ی خوێندكاران لە ئێران ماددە سڕكەرەكان بەکاردەهێنن\nشه‌ممه 12 ئه‌یلول 2015\tئێران, کۆمەڵایەتی, هەواڵ 81 جار خوێنراوه‌ته‌وه\nئاماری خوێندكارانی تووشبوو بە ماددە سڕكەرەكان لە ئێران رۆژ لە دوای رۆژ رووی لە زیادبوون دایە و ئەوەش مەترسییەكی جیددیە بۆسەر توێژی خوێندكار لەزانكۆكانی ئێراندا.\nبەرپرسێكی بەرنگاربوونەوەی ماددە سڕكەرەكانی كۆماری ئیسلامی ئێران رایگەیاندووە، 9% كوڕان و 11% كچانی خوێندكار لەزانكۆ دەوڵەتییەكان ماددە سڕكەرەكان بەكار دێنن.\nئەو بەرپرسە رایگەیاندووە، زیاتری خوێندكاران جۆری ماددەی “حەشیش و كۆدۆئین” بەكار دێنن و ئاماری گیرۆدەبوون بە ماددە سڕكەرەكان لە زانكۆكانی ئێراندا جێگای نیگەرانییە.\nئەو بەرپرس حكومەتییە لەدرێژەدا رایگەیاندووە 76%ی خوێندكارانی زانكۆ دەوڵەتییەكان ئیمكاناتی خوێندنیان نییە ئەوەش هۆكارێكە كە تووشی ماددە سڕكەرەكان دەبن.\nهەواڵدەریی حكومەتیی “ئیسنا” لەزاری بەرپرسێكی حكومەت بڵاوی كردووەتەوە كێشەی سیاسی، ئابووری و كۆمەڵایەتی سەرەكیترین هۆكاری راكێشانی خوێندكاران بۆ تووشبون بە ماددە سڕكەرەكانن.\nسەرۆكی رێكخراوی “بێهزیستی ئێران” لەو پێوەندییەدا رایگەیاندووە، 57%ی ئەو كەسانەی ماددە سڕكەرەكان بەكاردێنن كاریان هەیە كە لەو رێژەیە 64%یان ئاستی خوێندەواریان دیپلۆم و 21%ی ئەو كەسانەش بڕوانامەی كارناسیان هەیە.\nبەپێی ئامارەكان لەساڵی 1390ی هەتاویدا لەكۆی حەشیمەتی 15 هەتا تەمەن 64 ساڵ لەئێراندا 2.65%یانن گیرۆدە بە ماددە سڕكەرەكانن.\nئامارەكانی رێكخراوی پزشكیی یاسایی باس لەوە دەكەن كە رۆژانە لانیكەم 11 كەسی تووشبوو بە ماددە هۆشبەرەكان گیانیان لەدەست دەدەن.\nلە ماوەی ساڵی 1392ی هەتاوی، دوو هەزار و 957 كەس بەهۆی بەكارهێنانی ماددە هۆشبەرەكان لە وڵاتی ئێران گیانیان لە دەست داوە كە لە ئەم ئامارەدا 2 هەزار و 727 كەس پیاوان و 230 كەسیان ژنان پێكیان هێناوە.


ئێران موشەکێکی نوێی تاقیکردەوە - ماڵپه‌ری شایسته\nسات به سات ئاگاداری نوێترینه‌كان به له ته‌له‌گرامی شایسته\nناونیشان :ئێران موشەکێکی نوێی تاقیکردەوە\nجێگری گشتیی سەرۆکایەتی هێزە چەکدارەکانی ئێران رایگەیاند، مووشەکێکی دوورهاوێژی نوێیان بە مەودای 2000 کیلۆمەتر تاقیکردووەتەوە.\nعەلی عەبدوڵڵاهی جێگری ئامادە، پشتیوانی و توێژینەوە پیشەییەکانی سەرۆکایەتی هێزە چەکدارەکانی ئێران لە فیستیڤاڵی زانستی "باقر العلوم" رایگه‌یاند "دوو هەفتە بەر لەئێستا موشەکێکی دوورهاوێژمان تاقیکردووەتەوە کە دەتوانێت لە مەودای 2000 کیلۆمەتر ئامانجەکانی خۆی بپێکێت"، به‌پێی ماڵپەڕی "تەسنیم" ی ئێرانی.\nئەو بەرپرسە سەربازییەی ئێران راشیگەیاندووە، لە کاتی تاقیکردنەوەدا موشەکەکە تەنیا هه‌شت مه‌تر دوور بووە لە ئامانجەکەی. به‌ڵام ئاماژه‌ی به‌وه‌نه‌كردووه كه ئەو موشەکە چ ناوێکی لە سەر دانراوە و لە کوێ تاقیکراوەتەوە.\nعەلی عەبدوڵڵاهی لەبەشێکی دیکە لە قسەکانیدا رایگەیاندووە کە سەرۆکایەتی گشتیی هێزە چەکدارییەکانی ئێران 10%ی سەرچاوە ئابوورییەکانی خۆی بۆ توێژینەوە تەرخان کردووە، بەڵام لەکەرتی حکومیدا کەمتر لە 1% بۆ ئەو بەشە تەرخان کراوە.\nدەوترێت ئێران پێشتر مووشەکی دورهاوێژی دیکەی 2000 کیلۆمەتری بەناوەکانی "قەدر ئێف" و "سجل 1 و2 " تاقیکردوەتەوە، بەڵام دیار نیە کە ئەم موشەکە نوێیە هەر ئەوانەیە کە کاری لەسەر کراوە و هەڵەی لێدانی ئامانجەکەی تەنیا گەیشتووەتە 8 مه‌تر یان موشەکی دیکەیە.\nلەم دواییانەدا ئەمیر عەلی حاجی زادە فەرماندەی هیزە ئاسمانییەکانی سوپای پاسداران لە کۆبوونەیەکدا لەژێر ناوی " ئێرانی خاوەن مووشەک" کە لەشاری مەشهەد بەڕێوە چوبوو وتبووی موشەکێکی پێشکەوتووتری "سجیل ی 1" بە زوویی دەگاتە دەستی سوپای پاسداران.


Ö:: چاوپێکه‌وتنێکی دۆستانه\nکومیته‌ی ڤانکۆڤێری حیزبی دێموکراتی کوردستان ڕۆژئاوای کانادا\nڕۆژی پینج شه‌ممه ڕێکه‌وتی 1ی فیوریه‌ی 2007ی زایینی له سه‌ر داوای کومیته‌ی ڤانکۆڤێری حیزبی دێموکراتی کوردستان له ڕۆژئاوای کانادا، چاوپێکه‌وتنێکی دۆستانه له نێوان کومیته‌ی حیزبی دێموکراتی کوردستان که پێک هاتبو له هاورێیان ئه‌نوه‌ر که‌ریمی به‌رپرسی کومیته‌ی حیزب، خه‌لیل ئه‌شکانی به‌رپرسی په‌یوه‌ندیه‌کان و عوسمان مه‌حمودی به‌رپرسی ته‌شکیلات، و کومیته‌کانی پارتی دێموکراتی کوردستان که پێک هاتبو له به‌ڕێزان کاک بازید و کاک عه‌دنان و هه‌روه‌ها یه‌کێتی نیشتمانی کوردستان که پێک هاتبو له به‌ڕێزان سه‌میره خان و دکتور ڕێبوار، ئه‌نجام درا.\nسه‌ره‌تا له لایه‌ن کومیته‌ی حیزبی دیموکراتی کوردستان به خێر هاتنی هه‌ڤاڵانی یه‌کێتی نیشتیمانی کوردستان و پارتی دێموکراتی کوردستان کرا.دواتر باسێ هۆکاره کانی له‌تبونه نه‌خوازراوه‌که‌ی حیزبی دێموکراتی کوردستانی ئێران و ئه‌و روداوه دل ته‌زێنانه‌ی ئه‌م دوایانه‌ی نێو که‌مپه‌که‌کانی حیزب کرا و له لایه‌ن کومیته‌ی حیزبی دێموکراتی کوردستان،سپاس و پێ زانینی هاوڕی یانی حیزبییان سه‌باره‌ت به هه‌وڵی ده‌ڵسۆزانه‌ی هه‌ڤالانی پارتی دیموکراتی کوردستان و یه‌کێتی نیشتیمانی کوردستان وهه‌ر وه‌ها حکومه‌تی هه‌رێمی کوردستان که چه پێش له‌تبون بۆ پاراستنی یه‌ک پارچه‌یی قه‌واره‌ی حیزب، و چه دوای له‌تبونی نه‌خوازراوی حیزب بۆ هێور کردنه‌وه‌ی جه‌وی ناسالم و هاڵۆزی ناو که‌مپه‌کانی حیزب دایان پێ ڕاگه‌یاندن و باسێکی وردیش له سه‌ر هێڵه گشتی یه‌کانی ڕێبازی ئێمه وه‌ک حیزبی دێموکراتی کوردستان پێشکه‌ش کرا.\nنوێنه‌رانی پارتی و یه‌کێتی له ڤانکۆڤێر پێ ناخوش بونی خۆیان له له‌تبونی حیزبی دێموکراتی کوردستانی ئێران ده‌ربڕی و له هه‌مان کات دا سور بونی خۆیان له په‌یوه‌ندی و هاوکاری به‌رده‌وام له گه‌ڵ کومیته‌ی حیزبی دێموکراتی کوردستان ڕاگه‌یاند و سپاسی کومیته‌ی حزبیان کرد سه‌باره‌ت به پێک هێنانی ئه‌و چاوپێکه‌وتنه. پێویسته بگوتریه ئه‌م چاو پێکه‌وتنه پتر له 2 کاتژمێری خایاند.\n3 ی فیوریه‌ی 2007ی زایینی


هیوا جافەرانى: مامە شێخ فایلدارى عەیبە یان تەسلیم بونەوە\nلاى مامە شێخ كە ئێستا وەكو ئەوەى بۆى بڕابێتەوە ئەبێت هەموو ڕۆژێك قسە بێ سەرو بەرەكانى بكات , ئەو قسانەى بەس بۆ سایتە بێ مستەواكەى مەلا بەخ بەخ ئەبێت ,ئامانە چونكە هیچیان پێ عەیب نیە بەڵام عەیبى خەڵك بە گەورە سەیر ئەكەن , ئەم شێخە پێى عەیب نیە هاوشانى كۆمەڵێك ئەندام مەكتەب سیاسى و سەركردایەتى دادەنیشێ...\nكوردو هەكارى: چۆن ده‌نگتان پێده‌ده‌م..\nدواى بینین و خوێندنەوەى ئەو لیستەى لە لا یەن سایتە بەرێزەكەتانەوە بلاو كرایەوە كە تایبەت بوو بە كاندید كراوەكان , بەراستى بە یەكجارى تووشى بێ ئومێدیەكى زۆر گەورە بووم و پرسیارم كرد لەسەر چ بنەمایەكى سیاسى كۆمەڵایەتى رۆشنبیرى ئەوانە كاندید كراون كە هەر هەموویان بێ ئاست و بێ پلەو پایەى كۆمەلایەتى و سەرتاپایان...\nپێشڕه‌و حه‌مید: كاندیدەكانى دەربەندیخان بەخەونیش ناگەنە پەرلەمان (تەنها لەبەر ئەوەى شارێكى یاخین , هەموولیستەكان فێڵێكى سیاسیانەیان لێكردین)\nشارى دەربەندیخان گەرچى پەروازێزترین شارى كوردستانە و هێندەى ئەو سامانەسروشتیانەىكەهەیەتى و ئەو هەموخەباتە پڕلەشكۆمەندیەى ڕابردوى نەوكانى و قوربانى دانیان بۆ سەرخستنى خەونى نەتەوەى كورد , هێشتا لەلایەن دەسەڵاتى كوردیەوە وەك پێویست ئاوڕى لێنەدراوەتەوەو ئەگەرچی وەك مافى خۆیشى هەرشتێكى بۆكرابێت وەك هەرشارێكى...\nد. فاروق شوانی: روونکردنه‌وه‌یه‌ک بۆ کاک سه‌عدی پیره\nئه‌وه‌نده‌ی من بزانم کاک سه‌عدی ماوه‌یه‌کی زۆر له نه‌مسا ژیاوه. نازانم تا چه‌ند له نزیکه‌وه شاره‌زای حیزبه‌کانی نه‌مسایه و باکگراوندی سیاسی ئاگادار نیم. لێره‌دا وه‌ک چاودێرێک نه‌ک وه‌ک ئه‌وه‌ی پاڵپشتی لایه‌نێک بکه‌م، به باشم زانی ئه‌م رونکردنه‌وه‌یه له‌سه‌ر قسه‌کانی کاک سه‌عدی بده‌م. کاک سه‌عدی...\nریفۆرمیستێكى چەمچەماڵى: ریفۆرمەكانى چەمچەماڵیش دەستیان لەكار كێشایەوە و كۆمەڵێك كادرى دیكەش بەنیازى دەست لەكاركێشانەوەن\nپاش ئەو شەپۆلە فراوانەى لە دەنگ و رەنگە جوداخوازەكان لەسەرجەم شارو شارۆچكەكان دژ بە بیرى تەسكى یەكێتى نیشتمانى كوردستان دیسانەوە چەند كادرو كارگیرى مەڵبەند و پێشمەرگەى دێرین لە چەمچەماڵ دەستیان لەكار كێشایەوە , وەئەگەر چى ئەمرۆ بەخۆشی و ئاهەنگێرانەوە بریارى خۆنوێكردنەوەیان دا بۆ لیستى گۆران و لەهەمان...\nباوكــی ڕێبــــــاز: بـه‌ڕێـزان خه‌لكـی شه‌قلاوه‌ی كورد په‌روه‌ر\nپێش ماوه‌یه‌ك هاتمه‌وه شه‌قلاوه و سه‌رێكم له خزم و ناسیاران دا هه‌ستم كرد كه زوربه‌ی زۆری ئیوه‌ی كولنه‌ده‌ر گله‌یی و گازانده‌یه‌كی زۆرتان هه‌بوو له دوو به‌ره‌بابه‌كه‌ی حوكمڕانانی گه‌نده‌ڵ له كوردستان به‌تایبه‌تی به‌ره‌بابی مه‌لایه‌كان،ئنجا برایان و خوشكانی ئازیز بۆ ئه‌وه‌ی خوێنی گه‌شی شه‌هیده‌كانمان...\nد. فائیق محەمەد گوڵپى: حوكمرانى باشورى كوردستان و كۆنفدراڵى خێڵەكى سەردەمى دەوڵەتى میدیا\nبه‌شی دووه‌م لەبەشى یەكەمى ئەم نوسینەدا ئاماژەیەكم بە دیمەنى رێكخستن و پایەى كۆمەلایەتى حزبەكانى باشورى كوردستان دا،پرسیارم كرد ئایا ژیانى كۆمەلایەتى و سیاسى و رێكخستنى ئەمرۆى هەرێمى كوردستان دیاردەیەكى سرووشتی و تەندووستە،یان دیاردەیەكى نامۆیە بە سەردەم و لادانە لە رەوتى ئاسایى سیاسەت و گەشەكردنى كۆمەڵگا.بە...\nشانۆ ئیسماعیل(هەولێری): وەڵامێک بۆ درۆ و دەلەسە و بوختانەکانی سەلام خەیات\nپێش خوێندنەوەی بابەت تەماشای ئەم لینکە بکەن گوایە وەڵامی وتارەکەی منە: http://kurdishweb.net/INFO/2009/Kurdishweb%2027-05-2009.html وە بابەتەکەم کەلەکوردستان پۆستی خۆشەویست بڵاوکرایەوە و لەلای کاک جەبار شێخانی زۆری تر http://www.kurdistanpost.com/view.asp?id=de3dec34 لەو سایتەدا وەکو پیشەی هەموو جارت...\nکاروان قادر: که گۆڕانبێ ویستمان و به‌رنامه‌مان سه‌رئه‌که‌وێ ئیراده‌مان\nلێپرسراوانی ئێستای یه‌كێتی ئه‌وه‌نده‌ی وتاری بێ ماناو قسه‌ی كاڵ وكرچ بڵاوئه‌كه‌نه‌وه له‌دژی باڵی ڕیفۆرم و كاك نه‌وشیروان، نیوه‌ی ئه‌وه‌نده له‌گه‌ڵ چاكسازی ناو یه‌كێتیا بونایه ئێستا نه ئه‌گه‌یشتنه ئه‌وه‌ی وشه‌ی گۆڕان ئاوا توشی نه‌خۆشی و هیستیریایان بكات.سایتی چاودێر یه‌كێكه له‌و سایتانه‌ی كه‌چه‌ند...\nڕۆشار: قێز لە سوقرات و ئەفلاتون دەکەمەوە .!\nقێز لە سوقرات و ئەفلاتون و ئەرستۆ دەکەمەوە ،ڕقم لە تۆڵستۆ و نێچەش دەبێتەوە ، حەز ناکەم ناوی مارکس و ماو و غاندی و مارتن و ئەنتۆنی و جۆنیەکانش بۆ یەک سات بێن بەلامەوە ، پێم خۆش نیە گوێبیستی بیردۆزە نیسبیەکانی ئەنیشتاینیش بم ، بەڕاستی جیڤاراشم بۆ ئەبەد لەبەر چاو کەوتوە.خۆ دەزانم ! ئەمانە چەندە بڵندو نەمر...\nلاپەڕە 1822/1836: « :: ... 1819 1820 1821 1822 1823 1824 1825 ... :: »


فراکسیۆنی گۆڕان لە پەرلەمانی کوردستان، داوا لە پارێزگاری هەولێر دەکات، ئەو کەسانەی بەناوی کۆمپانیای سیکیوریتییەوە “سەرانە” لە خەڵک دەسێنن ڕابگیرێن.\nئەمرۆ پێنجشەممە 7ی تشرینی دووەمی 2019، فراکسیۆنی گۆڕان لە پەرلەمانی کوردستان سەردانی فرسەت سۆفی، پارێزگاری هەولێریان کرد و له‌سه‌ر چه‌ند پرس و گرفتێک کۆبوونه‌وه، عەلی حەمە ساڵح، سەرۆکی فراکسیۆنی گۆڕان ڕایگەیاندووە: “کۆبوونەوەیەکی گرنگمان ئەنجامداوە و بە پارێزگاری هەولێرمان ڕاگەیاندووە، چه‌ند کۆمپانیایه‌ک به‌ناوی سکویریتی، له شوێنه جیاوازه‌کانی هه‌ولێر پاره وه‌رده‌گرن، کۆتایی بەکارەکانیان بهێندرێت”.\nعەلى حەمە ساڵح ئەوەشى خستوەتەڕو: “زیاتر له پێنج هه‌زار کۆگا له ڕێگای گوێڕ هه‌ن و مانگانه 50 هه‌زار دینار له هه‌ر کۆگایه‌ک وه‌رده‌گیرێت بۆ ئەو کۆمپانیایانە، داوامانکرد کۆتایی به‌م کاری سکیوریتییه بهێندرێت، دوکان و کۆمپانیاکان باج و ڕسومات ده‌ده‌ن، بۆیه ئه‌رکی حکومه‌ته ئه‌منییه‌تیان دابین بکات، بڕیاره پارێزگاریش پێداچونه‌وه‌ی بۆ بکات”.\n“هەر لەکۆبوونەوەکەدا بڕیاردراوه له هه‌ر شوێنێکی پارێزگای هه‌ولێر قومارخانه هه‌بێت دابخرێت، هەروەها به‌دواداچون بۆ چه‌ندین کێشه و گرفتی هاوڵاتییان کراوە”، وەک سەرۆکى فراکسیۆنى گۆڕان دەڵێت.\nباسیلەوەشکردووە بە پارێزگارى هەولێریان وتوە: “نابێت نەوتی سپی به 53 هه‌زار دینار دابه‌شبکرێت، لەکاتیکدا له عێراق به 30 هه‌زار دینار دابەشدەکرێت، هەر بەو نرخەش دەدرێت بە هەرێم و پارێزگاری هه‌ولێریش بەڵێنی داوە به‌دواداچون بکات و ڕێگا نەدات بەو کارە”.\nئاماژە بەوەشکراوە، حکومه‌تی عێراق 50 ملیۆن لیتر نه‌وتی سپی بۆ هه‌رێمی کوردستان دابینکردووه، ئەوەش به‌شی ته‌نیا 25%ی هه‌رێمی کوردستان ده‌کات، ده‌بێت حکومه‌تی هه‌رێم خۆی 75%ەکەى دیکه دابین بکات، پاش به‌دواداچونیان لە‌گه‌ڵ وه‌زاره‌تی دارایی و ئه‌نجومه‌نی وه‌زیران پاره‌ی پێویست دابینده‌کرێت بۆ نه‌وتی سپی ماڵان، بە گوێرەى وتەکانى عەلى حەمە ساڵح.\nسەرۆکى فراکسیۆنى گۆڕان ڕایگەیاندووە، پرسێکى تر کە فراکسیۆنى گۆڕان لەگەڵ پارێزگارى هەولێر تاووتوێکردووە، ئەوەیە کە “له‌ماوه‌ی ڕابردوودا چه‌ندین که‌س به‌شێوه‌یه‌کی نادادپه‌روه‌رانه زه‌وی موساته‌حه‌یان پێدراوه، چه‌ندین زه‌وی هیچ کاری تێدا نه‌کراوه، پارێزگاری هه‌ولێر ڕایگەیاندووە ‘هه‌موو ئه‌و زویانه وه‌رده‌گرینه‌وه’، چونکە ته‌رخانکردنی زه‌وی بۆ به‌نزینخانه پێویست نییه و بڕیاره له‌مه‌ودوا زه‌وی پێویست ته‌نیا بۆ کارگه‌کان ته‌رخانبکرێت”.


وەزیری دەرەوەی عێراق لە ئێرانەوە: چەسپاندنی ئاسایش ئەولەویەتمانە - تۆڕی میدیایی خەڵک\nفواد حسێن، وەزیری دەرەوەی عێراق لە ئێرانەوە ڕایگەیاند، زامنی ئارامی و ئاسایش کاری لە پێشینەیانە، ئەم قسانەی حوسێن لە میانەی سەردانە یەک ڕۆژییەکەی بۆ ئێران هات، کە لەگەڵ بەرپرسانی باڵای ئەو وڵاتە کۆدەبێتەوە.\nئاژانسی هەواڵی عێراق بڵاوی کردەوە، وەزیری دەرەوە لەگەڵ عەلی شەمخانی سکرتێری ئەنجومەنی باڵای ئاسایشی نەتەوەیی ئێران و هاوتا ئێرانیەکەی کۆبووەتەوە و باسی پەیوەندییە دووقۆڵییەکانی نێوان هەردوو وڵات و بارودۆخی هەرێمی و نێودەوڵەتی کراوە .\nلەمبارەیەوە، ئەحمەد ئەلسەحاف، وتەبێژی وەزارەتی دەرەوەی عێراق، ڕایگەیاند:”وتووێژەکان جەخت لەسەر پەیوەندییە دووقۆڵییەکانی نێوان بەغدا و تاران دەکەنەوە، گفتوگۆ لەبارەی دۆخی ناوچەکە و پشتیوانیکردنی هاوسەنگی و دوورکەوتنەوە لە گرژی و هەڵکشانی ئاستەنگەکان کراوە”.\nهاوکات سەعید خەیتیبزاد، وتەبێژی وەزارەتی دەرەوەی ئێرانێش ڕایگەیاندووە، لە سەردانەکەی ڕۆژی شەممەی بۆ تاران، فواد حسێن چاوی بە محەمەد جەواد زەریف، هاوتا ئێرانییەکەی و ژمارەیەک لە بەرپرسانی سیاسی و ئەمنی دەکەوێت.\nسەردانەکەی حسێن، دوای مشتومڕ دێت سەبارەت بە ڕۆڵی بەغدا لە بەئامانجگرتنی میلیشیاکانی پاڵپشتیکار لە ئێران، کە واشنتۆن دەیەوێت هەژموونی ئەو وڵاتە لە ناوچەکە نەهێڵێت و لەبەرامبەر هەر هێرشێکدا پەرچەکرداری هەبێت و لەنوێترین کاردانەوەشدا شەوی پێنجشەممەی ڕابردوو، لە یەکەم ئۆپەراسیۆنی سەربازی دا، کە لەلایەن ئیدارەی بایدن بەرامبەر هێرشەکانی ئەم دواییەی سەر بەرژەوەندییەکانی ڕۆژئاوا لە عێراق ئەنجامدرا، 22 چەکداری میلیشیاکانی سەربە ئێران لە سووریا کوژران.\nڕۆژی هەینی ڕابردوو بایدن وتی؛ هێرشی ئاسمانی ئەمریکا لە ڕۆژهەڵاتی سوریا دەبێت ئێران وەک هۆشدارییەک بیبینێت .


لێكۆڵینه‌وه‌یه‌كی زانستی په‌یوه‌ندی به‌هێزی نێوان دایك و منداڵ ده‌رده‌خات\nلێكۆڵینه‌وه‌یه‌كی زانستی زانكۆی ستانفۆردی ئه‌مریكی په‌یوه‌ندی به‌هێزی نێوان دایك و منداڵ ده‌رده‌خات.\nبه‌گوێره‌ی لێكۆڵینه‌وه‌كه زۆربه‌ی به‌شه‌كانی مێشكی منداڵ ته‌نها به‌بیستنی ده‌نگی دایك كاردانه‌وه‌یان ده‌بێت، به‌جۆرێك له‌ماوه‌ی كه‌متر له چركه‌یه‌كدا توانای ناسینه‌وه‌و جیاكردنه‌وه‌ی ده‌نگی دایكی هه‌یه له‌گه‌ڵ هه‌رده‌نگێكی دیكه‌دا.\nلێكۆلێنه‌وه‌كه ده‌ریخستووه ته‌نانه‌ت ئه‌و به‌شانه‌ی مێشكی منداڵ كه‌په‌یوه‌ندیان به‌ده‌نگیشه‌وه نیه، له‌گه‌ڵ بیستنی ده‌نگی دایكدا كاردانه‌وه‌یان ده‌بێت ئه‌مه‌ش تایبه‌تمه‌ندێتی دایك لای منداڵ نیشانده‌دات.\nلێكۆڵینه‌وه‌كه‌ی زانكۆ ئه‌مریكیه‌كه ڕوونیكردۆته‌وه ده‌نگی دایك په‌یوه‌سته به‌زۆربه‌ی ناوچه هه‌ستیاره‌كانی مێشكی مرۆڤه‌وه، به‌تایبه‌ت ئه‌و ناوچانه‌ی په‌یوه‌ندیان به‌سۆزو خۆشه‌ویستی و كاردانه‌وه‌و لایه‌نی كۆمه‌ڵایه‌تیه‌وه هه‌یه، ئه‌مه‌ش بۆ ئه‌وه ده‌گه‌ڕێته‌وه كه‌دایك سه‌رچاوه‌ی یه‌كه‌می فێربوونی مرۆڤه له بواره جیاجیاكاندا.\n2861 جار خوێندراوەتەوە


مه‌ڵبه‌ندی شه‌شی گه‌رمیان كۆتایی به خولی هاوینه‌ی به‌ره‌و لوتكه هێنا\nپێش 3 هەفتە 246 جار خوێنراوەتەوە\nبه‌شی په‌روه‌رده‌و بانگه‌وازی مه‌ڵبه‌ندی شه‌شی گه‌رمیانی كۆمه‌ڵی ئیسلامی, به هاوكاری ئه‌نجومه‌نی خوشكانی مه‌ڵبه‌ند له ئاهه‌نگێكدا كۆتاییان به خولی هاوینه‌ی به‌ره‌و لوتكه هێنا، كه بۆ نزیكه‌ی 130 فێرخوازی سنووره‌كه كرابوویه‌وه.\nخوله‌كه ماوه‌ی دوو مانگی خایاند، تێیدا چه‌ند بابه‌تێكی په‌روه‌رده‌یی و ئادابه ئیسلامییه‌كان و ژیاننامه‌ی پێغه‌مبه‌ری مه‌زن و قورئانی پیرۆز و زمانه‌كانی ئینگلیزی و عه‌ره‌بی و گه‌شه‌پێدانی مرۆیی خوێندران.\nسه‌رپه‌رشتیاری خوله‌كه‌ش ده‌ڵێت: ئامانجیان بره‌ودان و به‌ره‌و پێشبردنی ئاستی زانست و په‌روه‌رده‌یی مندالاَنی سنووره‌كه‌یه و، ساڵانه ئه‌م خولانه به‌رده‌وامی ده‌بێت، به ئومێدی پێگه‌یاندنی نه‌وه‌ی ئاینده له‌سه‌ر په‌یڕه‌و و ڕێبازی ئیسلامه‌تی و پێشكه‌شكردنی تاكێكی سوودبه‌خش به كۆمه‌ڵگه.


فازیل شـەوڕۆ: قوبـادی جەلیـزادە، یـان ڕەنگڕێزی شـیعری ناوچەگەرایی لە شـاکاری گەردوودنییەتیدا. – WTARIKURD\nفازیل شـەوڕۆ: قوبـادی جەلیـزادە، یـان ڕەنگڕێزی شـیعری ناوچەگەرایی لە شـاکاری گەردوودنییەتیدا.\nچەمکی ئەدەبیی ناوچەگەرایی، دەوارێکە کۆبەرهەمی هەرچی قەڵم هەیە، بەدەر لە زمان و شێواز و ئاست و بیرۆکە و خەیاڵ، لە ژێر ئەستوونگی خۆیدا کۆ دەکاتەوە. بە واتایەکی دیکە، کۆبەرهەمی ئەدەبی، بە شیعریشەوە، زادەی کانیاو و گڕکان و شەپۆڵ و کێڵگە و کازیووەی دەڤەر و ناوچە و هەرێمێکی دیاریکراون لەم گەردوونە بێسنوورەدا. ئەوەی سنووربەند و شوورەی ئەو لۆکاڵییە دەشکێنێت و دەیگەێنێتە دوورترین خاڵ کە مرۆڤ پێی لەسەر دانابێ، نە ئامرازە پێشکەوتووەکانی میدیاو نە ئامێرە تەکنەلۆژیا سەردەمییەکانن، بەڵکوو ئەدەبییەتی ئەو ئەدەب و شیعرییەتی ئەو شیعرەیە. ناوچەگەڕایی لە ئەدەبدا، شیعریش وەک پەریزادی ئەو ئەدەبە، چەمکێکی پیرۆز و مەزن و داهێنەرانەیە، نەک هەڵگری خەوش و کەمایەسی و گرێ و پاشاگەردانی.\nدیارە، ئەدەبیی ناوچەگەرایش، بەبێ هزر و خەیاڵ و داهێنانی ئەدیبی ئەو ناوچەیە مەیسەر نابێ. جا چونگێ ناوونیشانی بابەتەکەمان، شیعر و قوبادی جەلیزادەیە، لێرەوە دەپەڕێنەوە بۆ کەناری دەقە شیعرەکانی ئەو شاعیرە بەهرەمەندە.\nقوبادی جەلیزادە، وەک شاعیر، بەرهرەمەندێکی ڕەسەنی پر توانست و داهێنەر و نوێخوازیی ئەدەبی هاوچەرخی کوردییە. توانستی لە داڕشتنی دەقە شیعرەکانیدا، ڕێچکەشێکێنە؛ لە داهێنانی شیعری نوێدا، قەڵەمێکی لاسانەکراوەیە؛ لە نوێخوازیشدا، تخوبی نوێخوازانی سەردەمی خۆی بەزاندووە. ڕوونتر بڵێین، ئەو سێ کوچکە خولقێنەرەی ئەدەبیی زیندوو، ڕێخۆشکەرن بۆ داڕشتنەوەی پێناسەی شیعریی ئەو قەڵەمە لەم وشانەدا:\nجەلیزادە؛ دیاردەیەکی شیعری سەربەخۆی ئەدەبیی کوردی و ئاسۆیەکی واڵای دونیای شیعریی گەردوونییە لەم چەرخەدا. دیاردەیەک، بە واتای نەخشەساز و داڕێژەر و بونیاتنەری ڕێچکەیەکی (پێشتر نەبووی) شیعری کوردییە. ئاسۆ واڵا گەردوونییەکەشی لە چوار بنەمای ئەدەبیدا، بە گەشی دێنە بەرچاو: کەرەستە شیعرییەکانی گەردوونین، لە مرۆڤ و زیندەوەر و بێگیانەکاندا؛ زمانی ئاخاوتنی شیعریی، کۆی زمانەکانی گەردوونە بە زمانی بێ زمانەکانیشەوە؛ ناوەوڕۆکی شیعریی دەقەکانی، هەست و سۆزیی شیعریی، بێمیکیاژ و دەمامکی مرۆڤەکانە لە هەر کوێیەک بن؛ دەنگدانەوەی دەروونیی قەڵەمەکەشی، ورووژێنەری دەروونی خوێنەرە، بە هەموو ڕەگەز و تەمەن و توێژ و چینەکانەوە.\nلە ڕەخنە و ڕەخنەکاریی شیعری کوردیی هاوچەرخدا ــ سەرەڕای هەژاریی ئەدەبیی کوردی لەم بوارەدا تا ڕادەیەک، بەختی جەلیزادە خەواڵۆ نییە و فرە ڕەنگ، قەڵەمکارییان لە دەقە شیعرەکانیدا کردوە. ئەلهەقی، بەرهەمی باشیشیان تێدا ڕنیوەتەوە. بەڵام ئەگەر بە چاوی قوبادناسێکی بە سەلیقە و ئەزمووندار و شارەزا لە ئەدەبی جیهانی، هەڵسەنگاندنێکی زانستییانە بۆ نووسین و لێکۆلێنەوە و ڕەخنەکان بکەین، بیوێژدانی نییە بڵێین:\nدەقە شیعرەکانی جەلیزادە، وەکو قەسرێکی گەورەی چەند نهۆمی سەردەمی سەدەکانی ناوەندی (ڕۆما)یە، ئەوەی دەربارەی ئەو قەسرە نووسراوە و گوتراوە، وەک ئەوە وایە، هەر لە یەک پەنجەرەوە سەرمان بەو قەسرە گەورەیەدا کردبێ و کەوتبینە وەسفکردن و پەسنکردن و کەشفکردنی!\nتۆ بڵێی، ئەو هەڵسەنگاندنە، ناهەقی تێدا نەکرابێ؟! باوەڕ مەکە! بە هەموو هزر و ئیدڕاک و ئەقڵەوە ئەم وشانە تۆمار دەکەم. لە توانای قەڵەمی ڕەخنەکارەکانیش کەم ناکەمەوە. ڕەنگبێ، جیاوازیمان، هەر ئەوەبێ تۆ لە گۆشەیەک و من لە گۆشەیەکی دیکەوە، سەیری ناوەوەی ئەو قەسرە دەکەین.\nمن ئەو شاعیرە، وەک ڕەنگڕێزێک دەبینم، شیعرییەتی ناوچەگەرایی ( کە بە زمانی کوردی لە باشووری کورستاندا دەنووسێ)، جارێکی دیکە ڕەنگبکاتەوە و شێوەو دیمەن و جوانی و ڕەونەقێکی شاکارانەی ئەدەبیی ئەوتۆی بە بەردا بکات، کە هەموو خەسڵەتەکانی گەردوونییەتی پێ ڕەوا ببینێ.\nدەزانم، خودی شاعیر، دڵخۆشە کە ڕەخنەکاران ئەو وەک (پاشا یان سوڵتانی شیعری ئیرۆتیکی کوردی) دەناسێنـن، ئەم نازناوە درووستە و ستایشیش نییە.\nبەڵام، پێناسەی تەواو و تەکمیلی جەلیزادەش نییە!\nخوێندەوەی ئیرۆتیکی و توێژینەوە لە شێواز و شیتەڵکاری و توێکاریی لە هونەرکاریی و سنعەتی ئیرۆتیک، لە دەقە شیعرەکانی جەلیزادەدا، لە پێناو کەشفکردن و ڕاڤەکردنی خودی ئیرۆتیک و ئیرۆتیکا، فەریکە خوێندەوە و زڕە توێژینەەوەیە.\nچونکە، ڕەخنەکاری کارامە، دەتوانی لەو دیوی ئەو دەقە ئیرۆتیکایانە، چەندان جیهانی دیکە کەشف بکات، کە شاعیر، بە جددی و بە فیعلی کاری تێداکردوون، وەک: جیهانی ژن وەک مرۆڤ، جیهانی پیاو وەک ژنکوژ، جیهانی ئازارەکانی مێینە. جیهانی بکوژانی ژینگە و ئازادی و ژیان و ئایندە و منداڵ و وەچە و خۆشەویستی و… تاد.\nمیکیاژکردن و پێیداهەڵگوتن بە بڕگە و دەستەواژە و ڕستە ئیرۆتیکاییەکانی وەک” قاچە درێژ و لووسەکانت؛ گۆی مەمکەکانت؛ دڵۆپە شەونمی سەر تووکە بەرەکەت؛ گەڵا هەنجیری نێو ڕانەکانت؛ بمکە بە دووش لە حەمامەکەتدا، خوێندنەوەی هەرزەکارانەن، زۆربەی جار پەیامەکانی شاعیر، لە دیوی سنووری دەقەکەدا دەدۆزرێنەوە، کە ئەو بە ئەنقەست لەوەی شاردونەتەوە. ئەم کەشفکرنەش ئەزموون و زانست و لێزانی گەرەکە.\nهەرچەندە، شیعر، هەر یەک زمانی هەیە و مەحاڵە تەرجەمە بتوانێ دەقە شیعرێک، کت و مت وەک هەیە، بگەێنێتە خوێنەرێکی غەیری ئەو زمانەی دەقەکەی پێنووسراوە، بەڵام لە تێگەیشتن و حاڵی بوون لە زمانی جەلیزادە، دەکرێ بە ئاسانی پەیامی شاعیر بگەێندرێتە خڕ خوێنەرانی ئەم جیهانە، جا بە هەر زمانێک بدوێن. ئەمەش لەبەر ڕۆشنایی گەروونییەتی جۆری بابەتەکانیەتی لە ناوەڕۆکدا:\nکۆڵبەڕێک بە خۆی و باری وڵاغێکەوە، لەسەر پشتی، بە جووتە کەوشێکی دڕاو، لە ناو بەفر و سەهوڵ، لە ژێر قرمژنی دەستەڕێژی گولـلەدا، ڕێی سەختترین کوێستانی سەر سنوور، شەق دەکات، لە پێناو پارەوە نانێک بۆ منداڵە برسییەکانی. ئەم دیمەنە، قەت لەم سەدەیەدا، لە هیچ شوێنێکی ئەم جیهانەدا نابینرێ و دووبارە نابێتەوە، غەیری سەر سنوورە دەستکردەکانی نیشتیمانەکەی شاعیر نەبێ، بەڵام، ئەو هێندە وەستایانە، ئەم دیمەنە بە شیعردەکات کە کابرایەکی کۆڵەمبی لە توولە ڕێیەکی دێیەکەی خۆیدا لە کۆلمبیا، یان مێرمنداڵیکی سووری لە پێدەشتی گۆلاندا، یان ژنێکی ئەرژەنتینی لە کۆڵانەیەکی بۆینس ئایرسدا، هەمان موعاناتی هەبێ، بەڵام بە شێوەیەکی جیاوازتر. ئەمە، زمانی وەرگێڕانی دەقەکە هاسانتر دەکات. گەردوونییەتی ئازار و ژان و خۆشەویستی و ڕق و برسیەتی، جوان جوان لە نێو دەقەکانیدا توێندراوەنەتەوە، لەبەریەک دەرهێنانەوەیان ئەستەمە. ئەمەش گەردوونییەتی بوونی مرۆڤە. بۆیە ناسینەوەی جەلیزادە، تەنها بە تاجی ئیرۆتیکای سەر سەری دەقە شیعرییەکانی، غەدرێکی گەورەیە،. ناهەقییە دەرهەق ئەو هەموو شاکارانەی کە ژان و خەون و ئایندەی مرۆڤ و ژینگە و نیشتمان و گەردوون لە خۆدەگرن، شاکارگەلێک کە بە خوێنی خۆی نووسیویەتی و چەقۆی تیژی لەسەر ملڕاگیراوە، بەڵام ئەو، لەوخوێنەی خۆی خۆشبووە، لە پێناو کیژۆڵە دەقە شیعرێکی چاوگەش!\nگەشترین خاڵی درەوشاوە لە شیعرەکانی جەلیزادە لەوەدایە، کە ئەو ڕۆحە، ئەو پەیامە، ئەو مرۆڤدۆستی و مرۆڤبینییە، گەردوونییە لە زۆربەی دەقەکانیدا بوونیان هەیە. کەواتە ڕەنگڕێژی دەقە لۆکاڵییەکانی بۆ شاکاری گەردوونی پڕ بە پێستییەتی، کاتێک دەقەکانی تەرجەمە دەکرێن بۆ زمانەکانی دیکە.\nهەر کاتێک ئەوەمان کرد، ئەوا قوباد لە ناوچەگەرییەتی دەردێت و گەردوونییەتی شیعری بۆ خۆی زامن دەکات. واتا، شیعری کوردی لەو دیوی ئەو کەژ و شاخ و داخەدا، دەگاتە هەموو جیهان. حەتەمن، ئەو کات، ڕەخنەکاران و شیعرناسان، حەقی ئەو شاعیرە ناخۆن و پاداشتی دەدەنەوە!\nهەر لە میانەی، جەلیزادە، وەک دیاردەی شیعریی و ئاسۆی واڵای دونیای شیعریی گەردوونییەوە، ئەو ئیزافەیەش دەکەم: زمانی شیعری جەلیزادە، گەرچی بە ڕوواڵەت، تا بڵێی سادە و ڕەووان و ساکار و ئاسانە، بەڵام لەهەمان کاتدا تا بڵێی قورس و زەحمەت و گرانە، باشترین بەڵگەش، زەحمەتیی لاساکردنەوەیەتی .\nلە زۆربەی دەقەشیعرەکانیدا، سیحرێکی شاراوەی کاریگەرهەیە لە نێوان دەستپێک و قوفڵدانی دەقەکەدا: دەستپێکێک، هەر لە قسەی ئاسایی دەچێ، قوفڵدانێک ،کە لە ناخەوە ڕاتدەچڵەکێنی.\nئەو، تاقە شاعیرە لە هەموو مێژوودا، بیرۆکەی (ئیلهام و سرووشی شیعری) بەتاڵ کردەوە. نزیکەی 172 دەقە شیعر، لە دوای یەک، بەبێ پسانەوە نووسی. هەر ڕۆژەی دەقە شیعرێکی نوێ!\nهەرچی پەیام و هاوار و قیژە و دەنگدانەوەیەک، کە لە دەقەشیعرەکانیدا، بوونیان هەیە، ڕۆژانە هەستییان پێدەکەین، بەڵام، گەروومان توانی ئەو دەربڕینانەی نییە، کە شاعیر هەیەتی. بۆیە کە دەیانبیستین، وادەزانین، یەکمجارە لە گوێماندا دەزرینگێنەوە.\nئەوەندەی من ئاشنا بم، بە شیعری جیهانی، ئیمڕۆ، هیچ شاعیرێک شک نابەم، وەک قوباد، ژینگە و زیندەوەر و بێگیانەکانی، لە دەقەشیعرییەکانیاندا تەوزیف کردبێ. شاعیری مێروولە و خاڵخاڵۆکە و کیسەڵ و بەفر و گەفر و دار و بەردە… . ئەگەر یەشار کەمال، سۆفییانە لە مێروولەیەک ڕادەمینێ کە خەریکی ئاو خواردنەوەیە، ئەوا جەلیزادە، ئاشقانە لە خەمی ئەو میروولەیە دایە، کە لە کەنار زەریایەک خەریکە نغرۆ دەبێ!\nئەلهەقی، جەلیزادە شاعیرێکی گەردوونییە، ئەگەر، قەڵەمێکی باڵادەست و کارامە هەبێ، بە زمانی بزانێت و لێی تێبگا و دەنگی بگەینێتە دونیا… . لێکۆلەر و توێژەر و ڕەخنەکاری بەتوانا، دەتوانن میتۆد و تیوریی ئەدەبیی نوێ لە بەرهەمە شیعرییەکانی ئەودا هەڵینجن . ئێستا ئەو، وەک دیارەدی شیعریی، کەوتووەتە سەر سکەی خۆی، ئەگەر پچران و وەستان و کەوتنی نەێتە ڕێ، دوورە نییە لە ئیستگەکانی داهاتوویدا بگاتە (قوتابخانەی شیعری پڕایڤێتی خۆی). بەڵام با جارێ، ئەو پێشبینییە، بۆ ئایندە لێگەڕێین.\nفازیل شـەوڕۆ: قوبـادی جەلیـزادە، یـان ڕەنگڕێزی شـیعری ناوچەگەرایی لە شـاکاری گەردوودنییەتیدا. - 2022-04-15\nعه‌بدوڵا که‌ریم مه‌حمود: ئه‌نفالی کلتوور.


👫 تەرزە جاف Biography\n📅 Added on Apr 26 2010 10:42AM\n👁 This item has been viewed 19,528 times\nلە دایکبووی5 ی نۆڤەمبەری 1972 لە سلێمانی. دەرچووی [ More... 👁] ✖ ✖ 1 0 ✔ 96% ✍ H.B. 26-4-2010 10:42:33\n📖 Out of Nowhere The Kur...\n📖 The Battle for the Mou...\n📖 Reactive Nationalism i...\n📖 ATATÜRK in the NAZI IM...\n📊 Statistics Articles 380,987\nRelated files 49,101\n🗄 Sources 15,919


به‌وره‌كانی تامیل تاقمی كه‌شـتیـیه‌كی ئوردنی ئازاد ده‌كه‌ن\nچه‌كدارانی به‌وره‌كانی تامیل له سیریلانكا ده‌ڵێن 25 ئه‌ندامی تاقمی ئه‌و كه‌شـتیـیه ئوردنیـیه‌ی كه چووبوونه ناو ئاوی ئه‌و ناوچه‌یه‌ی له‌ژێر كۆنتڕۆڵی یاخیبووانی تامیلدا بووه هه‌موویان ئازاد كردوون.\nله‌و باره‌یه‌وه ڕۆژی دووشه‌ممه گوته‌بێژی تامیل ده‌ی ماستره‌ی ڕایگه‌یاند سه‌رجه‌م كه‌شـتیوانانی ئوردنیـیان داوه‌ته ده‌ست خاكی سووری نێونه‌ته‌وه‌یی و گوێزراونه‌ته‌وه بۆ شـاری ڤیاڤوونیا له‌سه‌ر لێواری ئه‌و ناوچه‌یه‌ی له‌ژێر كۆنتڕۆڵی چه‌كدارانی تامیلدایه.\nكه‌شتی ئوردنی ناسراو به (فه‌رحه- 3) 14 هه‌زار ته‌ن برنجی له هیندسـتانه‌وه بۆ ئه‌فریكای باشور باركردبوو، به‌ڵام به‌هۆی كێشـه‌ی میكانیـكیـیه‌وه ئاو كه‌شـتیـیه‌كه‌ی بۆ ناوچه‌كانی ژێر كۆنتڕۆڵی به‌وره‌كانی تامیل بردبوو.\nله‌و باره‌یه‌وه له‌شـكری سیریلانكا ده‌ڵێت چه‌كدارانی تامیل به زه‌بری هێز چوونه‌ته سه‌ر ته‌ختی كه‌شـتیـیه‌كه و له‌و ده‌مه‌ی ئاو ده‌یبرد. هه‌روه‌ها وه‌زاره‌تی به‌رگری سیریلانكی ده‌ڵێت په‌یامێـكی به‌هاناچوونیان له كه‌شتی ئوردنیـیه‌كه‌وه پـێـگه‌یشـتبوو و ئاماژه‌ی ئه‌وه‌ی دابوو كه كه‌شـتیـیه‌كه له ژێر هێرشی چه‌ته‌ی ده‌ریایـیدایه.\nتا ئێسـتا هیچ زانیاریـیه‌ك له‌سه‌ر كه‌شـتی و باره‌كه‌ی له‌به‌رده‌سـتدا نیـیه.


وەزارەتی تەندروستیی هەرێم ڕایگەیاند، ئەو نەخۆشەی لە یەکێک لە نەخۆشخانە تایبەتەکانی هەولێر هێڵرابوویەوە گواستراوەتەوە نەخۆشخانەیەکی حکومی و نەخۆشخانە تایبەتەکە لە تەواوی خەرجییەکانی خۆش بوو.\nلە ڕوونکردنەوەیەکدا کە کۆپییەکی دەستی "ناس کورد" کەوتووە، وەزارەتی تەندروستیی هەرێم دەڵێت، دوابەدوای بەدواداچوونی دەستبەجێ و پێكهێنانی لێژنەیەكی تایبەتی لێکۆینەوە بە ئامادەبوون و چاودێریکردنی دادوەر و نوێنەری داواکاری گشتی و سەرپەرشتی بەڕێز وەزیری تەندروستی سەبارەت بەو نەخۆشەی كە لە یەكێك لە نەخۆشخانە تایبەتەكانی شاری هەولێر دوای نەشتەرگەری و وەرگرتنی چارەسەر گوایە لەبەر نەدانی پارە ڕێگری لێدەكرا لە چوونە دەرەوە، دوای سەردانیكردنی لێژنەكانی پشكنین و بەدواداچوون و كۆكردنەوەی زانیاری سەلمێنراو لەسەر ئەم كێشەیە و لێکۆڵینەوەکردنی یاسایی و مەیدانی لەم بابەتە، دەرەنجام گەیشت بەم ئەنجامانەی خوارەوە:\n1- نەخۆشخانە ژیانی نەخۆشەكەی لە مەترسی رزگار كردووە و خزمەتێكی باشی نەخۆشەكەی كردووە لە ڕووی چارەسەر و ئەركی نەخۆش، وە لەبەر وەرگرتنی چارەسەر لە نەخۆشخانەكە ماوەتەوە چونكە سەرەڕای نەشتەرگەری و تێكچونی باری تەندروستی، هەر خۆی نەخۆشی درێژخایەنی هەبووە بۆیە پێویست بووە تا ماوەی چەند ڕۆژێک لە نەخۆشخانە بمێنێتەوە.\n2- خزمەتگوزاری پزیشکی بەشێوەیەكی ڕێكوپێك پێشكەش بە نەخۆش كراوە، نەخۆشخانە درێغی نەكردووە لەمە، دوای بینینی کامێڕای چاودێری نەخۆشخانە ئەوەی كە دەگوترا بە دانانی پاسەوان و نەخۆش زیندانی كراوە دوورە لە ڕاستی.\n3- دوای باشبوونی باری تەندروستی و لەسەر داوای نەخۆش و لەبەر باری دارایی نەخۆش گواستراوەتەوە بۆ یەكێك لە نەخۆشخانە حكومیەكان، دوای ئەوەی جارێکی تر رازینەبووە لەوێ بمینێتەوە دووبارە گەڕاوەتەوە نەخۆشخانەی ناوبراو.\n4- نەخۆشخانە لە تەواوی خەرجی نەخۆشەكە خۆشبووە جگە لەو پارەیەی سەرەتا لە نەخۆشەكە وەرگیراوە بەمەبەستی نەشتەرگەری و هیچ كەس و لایەنێكی دیکە پارەی بۆ نەخۆشەكە نەداوە تا ئێستاش.


هه‌رچه‌نده مه‌سه‌له‌ی هه‌وڵی سه‌ندنه‌وه‌ی متمانه و لێپرسینه‌وه له نوری مالیکی سه‌ره‌ک وه‌زیری عێراق هه‌ر له گۆڕێدایه به‌ڵام ئه‌و تین و گوڕه‌ی نه‌ماوه. ئێستاش ده‌نگۆی ئه‌وه هه‌یه که گوایه نزیک بوونه‌وه‌یه‌ک له نێوان لیستی عێراقییه‌و هاوپه‌یمانی نیشتیمانیدا هه‌یه له بواری به‌رنامه‌ی چاکسازییدا.\nئوسامه جه‌میل ئه‌ندام په‌رله‌مانی عێراق له‌سه‌ر لیستی یه‌کگرتووی ئیسلامی کوردستان له وتووێژێکدا له‌گه‌ڵ حه‌یده‌ر که‌ریم له به‌شی کوردی ده‌نگی ئه‌مه‌ریکا گوتی ئه‌و کاته‌ی که‌وا گه‌رم و گوڕی هه‌بوو بۆ لێسه‌ندنه‌وه‌ی متمانه له نوری مالیکی هه‌ر سێ لایه‌نی کوردی و عێراقییه و سه‌دری تا ئه‌ندازه‌یه‌کی زۆر کۆک بوون له‌سه‌ر ئه‌وه‌ی که ده‌بێت متمانه‌ی لێ بسه‌ندرێت و ئیمزایان کۆکرده‌وه. به‌دووای ئه‌وه‌ی که مام جه‌لال سه‌رۆک کۆماری عێراق داواکردنی لێسه‌ندنه‌وه‌ی متمانه له مالیکی نه نارد بۆ ئه‌نجوومه‌نی نوێنه‌رانی عێراق، ئه‌وه جۆرێک بێ متمانه‌یی و ساردی به‌خشی به‌و سێ لایه‌نه که‌وا لێسه‌ندنه‌وه‌ی متمانه وا ئاسان نییه.\nپه‌رله‌مه‌نتار ئوسامه ده‌شڵێت وڵاتانی دراوسێ هه‌میشه له‌سه‌ر خه‌ت بوون بۆ په‌یوه‌ندی کردن به لایه‌نه‌کان و فشار خستنه سه‌ریان به‌تایبه‌تی ئێران که فشارێکی زۆری خستبووه سه‌ر سه‌درییه‌کان. به‌هه‌مان شێوه فشارێکی زۆریشی خسته سه‌ر لایه‌نێک له لایه‌نه‌کانی کوردی تاوه‌کو ده‌ستبه‌رداری ئه‌و مه‌سه‌له‌یه بن. ئه‌وه وای کرد که‌وا جۆرێک له نائومێدی ببه‌خشێت به‌و لایه‌نانه و له کۆتاییشدا هه‌وڵ بده‌ن بۆ ئه‌وه‌ی که‌وا لێپرسینه‌وه له گه‌ڵ مالیکی بکه‌ن. به‌ڵام لێپرسینه‌وه‌که‌ش جۆرێک له درێژ دابڕی پێوه دیاره.\nپه‌رله‌مه‌نتار ئوسامه هه‌وه‌ها ده‌ڵێت که ده‌چیت بۆ فڕۆکه‌خانه و سواری فڕۆکه ده‌بێت ده‌بینی زۆربه‌ی زۆری لیستی عێراقییه به‌ره‌و عه‌ممان ده‌ڕۆن که ماڵیان له‌وێیه چونکه ناوێرن له به‌غدا دانیشن له‌ترسی هه‌ڕه‌شه‌کردن ئه‌وه بێجگه له‌وه‌ی که براده‌رانی هاوپه‌یمانی نیشتیمانی به‌ره‌و تاران ده‌ڕۆن به به‌رده‌وامی.\nگفتوگۆ له‌گه‌ڵ ئوسامه جه‌میل 24 ی حه‌وتی 2012


◄ Sonuç: Found 20, page 1 of 2 Items per page: 🗐 1 🗐 5 🗐 10 🗐 25 🗐 50 🗐 100\n👁 Bu başlık 15,000 defa görüntülendi\n👁 Bu başlık 11,218 defa görüntülendi\n👁 Bu başlık 9,650 defa görüntülendi\n📅 03-05-2004 Tarih ve olay\n👁 Bu başlık 6,766 defa görüntülendi\n- گیرانی فەرهاد هیرانیی سەرنووسەری رۆژنامەی ئەمڕۆ [ Daha... 👁] ✖ ✖ ✖ 0 0 ✔ 68% ✍ H.B. 30-8-2010 11:21:34\n📅 03-10-2004 Tarih ve olay\n👁 Bu başlık 6,610 defa görüntülendi\n- گیرانی 2 تیرۆریستی عەرەب لە شاری کەرکوک بە 70 کی [ Daha... 👁] ✖ ✖ ✖ 0 0 ✔ 82% ✍ H.B. 30-8-2010 11:21:41\n📅 07-04-2004 Tarih ve olay\n👁 Bu başlık 5,991 defa görüntülendi\n- خوێندکارنی زانکۆی کوردستان لە سنە بۆ ماوەی 6 کاژ [ Daha... 👁] ✖ ✖ ✖ 0 0 ✔ 72% ✍ H.B. 30-8-2010 11:21:33\n📅 08-01-2005 Tarih ve olay\n👁 Bu başlık 7,268 defa görüntülendi\n- تیرۆریستە عەرەبەکان محەمەد ئەمین خدریان لە شارۆچ [ Daha... 👁] ✖ ✖ ✖ 0 0 ✔ 98% ✍ H.B. 30-8-2010 11:21:43\n📅 09-05-2003 Tarih ve olay\n👁 Bu başlık 6,614 defa görüntülendi\n- پێنجەمین دانیشتنی کۆڕی زانستیی زمانی کوردی لەلای [ Daha... 👁] ✖ ✖ ✖ 0 0 ✔ 66% ✍ H.B. 30-8-2010 11:21:30\n📅 13-08-2000 Tarih ve olay\n👁 Bu başlık 6,203 defa görüntülendi\n- دامەزراندنی ماڵپەڕی کوردستان نێت لەلایەن عومەر ف [ Daha... 👁] ✖ ✖ ✖ 0 0 ✔ 66% ✍ H.B. 30-8-2010 11:21:30\n📅 14-07-1984 Tarih ve olay\n👁 Bu başlık 6,574 defa görüntülendi\n- شەهیدکردنی ئەنوەری عەلی نەجار. [ Daha... 👁] ✖ ✖ ✖ 0 0 ✔ 66% ✍ H.B. 30-8-2010 11:21:35


شارپرێس زانیارى نوێ له‌سه‌ر سیخوڕیكردن به‌سه‌ر د.به‌رهه‌م ساڵحه‌وه ئاشكراده‌كات\n21/07/2021 6122 جار خوێندراوه‌ته‌وه\nبه‌گوێره‌ى هه‌واڵێكى ڕۆژنامه‌ى واشنتۆن پۆست-ى ئه‌مریكى، 50 هه‌زار سه‌رۆك‌و كه‌سایه‌تى ناودارى جیهانیى سیخوڕیان به‌سه‌ره‌وه كراوه له‌ڕێگه‌ى چاودێریكردنى مۆبایله‌كانیانه‌وه، یه‌كێك له‌وانه‌ش د.به‌رهه‌م ساڵح سه‌رۆك كۆمارى عێراق بوه، شارپرێس-یش زانیارى جیاوازترى له‌سه‌ر ئه‌و سیخوڕیكردنه ده‌ستكه‌وتوه.\nبه‌گوێره‌ى هه‌واڵێكى ڕۆژنامه ئه‌مریكیه‌كه، له‌ڕێگه‌ى مۆبایله‌كانیانه‌وه، د.بەرهەم ساڵح سەرۆک کۆماری عێراق‌و 50 هەزار سه‌رۆك‌و کەسایەتی ناودارى جیهانی سیخوڕیان به‌سه‌ره‌وه كراوه‌و توانراویشه مۆبایله‌كانیان هاك بكرێت.\nشارپرێس له‌زارى سه‌رچاوه‌یه‌كى تایبه‌تیه‌وه ئه‌وه‌ى زانیوه، ئه‌و مۆبایله‌ى سه‌رۆك كۆمارى عێراق كه سیخوڕى به‌سه‌ره‌وه كراوه هه‌مان ئه‌و مۆبایله‌ى ئێستا نییه كه د.به‌رهه‌م به‌كاریده‌هێنێت، به‌ڵكو ئه‌و مۆبایله‌ى سیخوڕى به‌سه‌ره‌وه‌كراوه، ماوه‌یه‌كى زۆره سه‌رۆك كۆمارى عێراق به‌كارى ناهێنێت.


زانیاری گرینگ دەربارەی جیهانی Need for speed PayBack بڵاوکرایەوە – کەی ئای تی ئێن\nبابەتی گرینگ 26, ئه‌یلول 2017\nزانیاری گرینگ دەربارەی جیهانی Need for speed PayBack بڵاوکرایەوە\nکەمێک پێش ئێستا کەناڵی Need for speed لە یوتیوب هەستا بە بڵاوکردنەوەی ڤیدیۆیەکی تازە و ئەمجارە باس لە جیهانی یاری Payback دەکات.\nبەپێی ڤیدیۆکەبێت جیهانی ئەم یارییە گەورەترین جیهانی یاریکردنی هەیە بەبەراورد بە بەشەکانی پێشووتر، ناوی ئەم جیهانە Fortune Valley دەبێت و پێکدێت لەچەند ناوچەیەکی جیاواز کە شار و بیابان و کۆمەڵە گرد و شاخێکیش لەخۆدەگرێت و هەر ناوچەیەک و پێویستی بەجۆرە ئۆتۆمبێلێکی جیاوازە لەچاو ئەویتر ، لەدواتردا باس لە چەند جۆرە پێشبڕکێیەکی دیاریکراو دەکات لەوانە Drift و Drag Race وپێشبڕکێی سەرخۆڵ و دەربازبون لە پۆلیس و چەند جۆرێکی تریش.\nئەم بەشەی یاریەکە شتێکی جیاوازی تێدایە کەپێشتر لەبەشەکانی پێشوودا بوونی نەبووە ئەویش بوونی هەندی ئۆتۆمبێلی تایبەت کە تۆ دەیاندۆزیتەوە و پاشان دەبێت خۆت پەرەیان پێبدەی و بەهێزیان بکەی چونکە بەپێی ڤیدیۆکەبێت ئەمانە بواری گەشەپێدان و بەهێزکردنیان زیاترە لەچاو ئۆتۆمبێلەکانی تر.\nبڕیارە ئەم یاریە لە ۱۰/۱۱/۲۰۱۷ بڵاوبکرێتەوە و خەڵکێکی زۆر چاوەڕوانی دەکەن.\nتاگەکان EA Need_for_speed Payback گەرمترین هەواڵ


NRT TV | جیهان | فەیسبوك پەڕەی فەرمی یەکێتی زانایانی موسڵمانانی جیهانی داخست\nچەند کەسێک بە جلی سەربازییەوە ٦٠ ملیۆن دیناریان دزی\nپەرلەمانی عێراق بەدواداچوون بۆ وەرگرتنی ڤاکسین لەلایەن بەرپرسانەوە دەکات\nبەشیر حەداد: چەکی پارەی گەنمی جوتیاران لە بەغدا وەرگیران\nسیاسییەکان بە سەدان ژەمی ڤاکسینی کۆرۆنایان کڕیوە\nحکومەتی هەرێم جۆرێک لە مریشکی قەدەغەکرد\nبەرپرسێکی پارتی: بە ناوی داعشەوە تەقە لە کوردانی کەرکوک دەکرێت\nسەفين دزەيی: ٤٠ وڵات نوێنەرايەتيان لە هەرێم هەيە\nمەسرور بارزانی: هه‌موو هەوڵەکانی دژ بە حكومه‌تی هه‌رێم شكستیان هێنا\nفەیسبوك پەڕەی فەرمی یەکێتی زانایانی موسڵمانانی جیهانی داخست\n6419 جار خوێندراوەتەوە\nماڵپەڕی تەلەفزیۆنی عەرەبی رایگەیاند، کۆمپانیای فەیسبوك پەڕەی فەرمی یەکێتی زانایانی موسوڵمانانی جیهانی داخست، هۆکارەکەشی گەڕاندووەتەوە بۆئەوەی کە ئەو پەڕەیە بانگەشەی دەستبەجێ کشانەوەی ئیسرائیلی لە خاکی عەرەبی کردووە و داواشیکردووە، کە لە رووی ئابوریشەوە وڵاتەکە بایکۆت بکرێت.\nماڵپەڕی تەلەفزیۆنی عەرەبی ئەوەشی خستووەتەڕوو، یەکێتیەکە لەلایەن کۆمپانیای فەیسبووکەوە ئاگادارکراونەتەوە کە پەڕەکەیان داخراوە، بەهۆی ئەوەی کە بانگەشەی بایکۆتی ئابوری ئیسرائیڵ و کشانەوەی لە خاکی عەرەبیدا کردووە و ماڵپەڕەکە ئاماژەی بەوەشداوە، یەکێتی زانایان ئیدانەی ئەو کارەی کۆمپانیای فەیسبوکی کردووە و وتووشییەتی، "هەڵوێستەکەیان رەوایە و پەیوەستە بە کێشەی تایبەتی گەلی فەڵەستینەوە."\nراشیگەیاند، ئەوان بەردەوام دەبن لە داکۆکیکردنی کێشەی نەتەوەی فەڵەستین و داواشیان لە سەرجەم مسوڵمانان کردووە هاوهەڵوێست بن لەگەڵیاندا.\nیەکێتی زانایانی مسوڵمانانی جیهان لە ساڵی ٢٠٠٤ لە شاری دبلن لە ئێرلەندا دامەزراوە و ئەندامانی وڵاتە مسوڵمانەکان و کۆمەڵگە ئیسلامیەکان لە خۆدەگرێت، یەکێتییەکە لە ساڵی ٢٠١١دا بە فەرمی بارەگای سەرەکییان گوازرایەوە بۆ وڵاتی قەتەر.\nلە دوا چوار تاقیکردنەوە\nژووری ئۆپه‌راسیۆنی پارێزگای هه‌ولێر: بۆنەکانی مانگی ئازار بەبێ ئاهەنگ دەبن\nکەشناسی هەرێم: بەفر لە ناوەندی شارەکان دەبارێت


هەڵبژاردن چارەسەر نییە! ⋆\nهەڵبژاردن چارەسەر نییە!\nسەرەڕای ئەوەیکە هەڵبژاردنەکانی ئامریکا بەشێکی بەرچاوی هەواڵ و لێکدانەوەی میدیا و تۆڕە کۆمەڵایەتییەکانی گرتە خۆی، تەوژمی کاریگەرییەکانی ئەم ڕووداوە، ڕاگەیاندنەکانی ڕژیمی سەرکوتگەری ئێرانیشی گرتەوە.\nبەرپرسان و کاربەدەستانی کۆماری ئیسلامی لە تریبوونی ڕاگەیاندنە چەقبەستووە گوێ لەمستەکانیانەوە، هەوڵیان دا وا بنوێنن کە ئەم ڕووداوەو هاتنەسەرکاری سەرۆک کۆماری نوێی ئامریکایان بۆ گرینگ نیە.\nبەڵام لە لایەکترەوە بە ئاشکرا سیگناڵی دانیشتن و گفتگۆیان بۆ لایەنی ئامریکایی دەهەنارد!\nبەلەبەرچاوگرتنی پێچەڵپێچبوونی پڕۆسەی هەڵبژاردنی سەرۆک کۆماری لە ئامریکا، غافڵ لەوەیکە سیاسەتی گشتی ئەو وڵاتە، بەتایبەت لە هەمبەر وڵاتانی دژبەری لە جیهاندا نەک لە لایەن تاکێک یان بەتەنیا دەوڵەتەوە، بەڵکو لە ژوورەکانی بیرکردنەوەی ستراتێژیک و لەژێر کاریگەریی لۆبییە بەهێزەکان بە سەر کۆشکی سپی دا دیاری دەکرێت، ڕژیمی ئێران پێیوایە بەسەرکەوتنی باڵە دڵخوازەکەی لە هەڵبژاردنەکانی ئامریکادا، دەتوانێت لەوەبەدوا هەناسەیەک بە ئارامی هەڵمژێت!\nجیا لەوەش ئەگەرچی شەڕ درێژەی سیاسەتەو زۆربەی ئاڵوگۆڕە سیاسیەکانی جیهان لە ئاکامی شەڕدا ڕوویان دابێت؛ ئەگەرچی وەهم و دڵەڕاوکێی هێرشی دەرەکی سەرتاپای ئەو ڕژیمەی داگرتبێتو بیر لە ساتوسەوداو فرت و فێڵ بکاتەوە، لەڕاستیدا ناکۆکییە ناوەکیەکان و ناڕەزایەتی و تووڕەیی جەماوەری وەزاڵەهاتووی گیرۆدەی ئەو دەسەڵاتە نگریسە، یەخەی پێدەگرێت و تەنگی پێ هەڵدەچنێ.\nهەر لەم ڕۆژانەی ئێستامان، ساڵێک بەسەر لە خوێندا گەوزاندنی سەدان کەس و بریندارو بێسەروشوێنکردنی هەزاران کەس لە جەماوەری ناڕازیی “ئابانی ۹٨” تێدەپەڕێ.\nجەنایەتەکانی حکومەتی کۆنەپەرەستی ئێران بەسەر گەلانی ئەو وڵاتە کە بۆ دەربڕینی ناڕەزایەتی بەرانبەر بە گرانی و برسیەتی و نالەباربوونی ژیانیان ڕژابوونە سەر شەقام، گەیشتە باڵاترین ئاستی خۆی و ئەو ڕژیمە دەستی لە هیچ چەشنە دڕندایەتیەک بەرانبەر بە خەڵکی بێ تاوان نەپاراست.\nیادکردنەوەی قوربانیانی ئەو خرۆشە جەماوەرییەو بەنەفرەتکردنی سەرکوتگەری و جەنایەتەکانی ڕژیمی کۆماری ئیسلامی، پێویست و بەجێگەیە.\nلە هەمانکاتدا خرۆشی ساڵی ڕابردووی جەماوەری خەڵک لە شەقامەکانی ئێران، وەبیرهێنەرەوەی وشیاری و ئازایەتی و لەخۆبوردوویی خەڵکی ناڕازی لە خۆپیشاندانەکاندایەو گرینگ و جێگەی ئاماژەیە.\nبەرەی خەڵک و گەلانی ئازادیخواز بەوپەڕی وشیارییەوە، بەگشتی بنەماکانی دەسەڵاتی سیاسی لە ئێرانیان خستوەتە ژێر پێ و لە سەرجەم پێکهاتەی دەسەڵات -بە هەموو باڵەکانیەوە- بێزارن.\nلە بیرمان نەچێت کە چەند مانگێکی دیکە، دەوڵەتی بەناو ڕێفۆرمخوازەکانی کۆماری ئیسلامی کاتیان بەسەردەچێت و پێدەچێ دەسەڵات یەکدەست ببێتەوە.\nلەلایەکیشەوە ئەم دەورەیە، مەجلیسی کۆماری ئیسلامی تەژی بووە لە بنئاژۆخوازەکان…\nخەڵک خەباتێکی گەورەی لە بەردەمدایە.\nبا لە بەرەی خەڵکدا بمێنینەوە.\nڕزگاری تەنیا بەهێزی خۆمان مسۆگەر ئەبێت\nPrevious یادێک لە فەخرەی نەوەڕە پێشمەرگەیەکی قارەمانی کۆمەڵە\nNext کۆرۆنا دەردێکی بەئازار بۆ خەڵک و دەرفەتێکی زێرین بۆ کۆماری ئیسلامی


دوای رووخانی خانووه‌كه‌ی هاوكاری ده‌كرێت\nقوباد تاڵه‌بانی جێگری سه‌رۆكی حكومه‌تی هه‌رێمی كوردستان بڕی 100000ده هه‌زار دۆلاری هاوكاری به‌وهاوڵاتیه كرد كه خانووه‌كه‌ی لةدوكان ڕوخابوو.\nعوسمان سێده‌ری ئه‌ندامی په‌رله‌مانی كوردستان به PUKmedia ی راگه‌یاند: دوای سه‌ردانیكردنی خانووه روخاوه‌كه په‌یوه ندیمان كرد به جێگری سه‌رۆكی حكومه‌تی هه‌رێمه‌وه، له دۆخی ئه‌وهاوڵاتیه‌مان ئاگاداركرده‌وه، ئه‌ویش بڕیاریدا به خه‌رجكردنی بڕی ده هه‌زار دۆلاری ئه‌مریكی و ئه‌م شه‌و ئه‌و هاوكاریه‌ی گه‌یه‌نرا خاوه‌ن خانووه‌كه.\nلای خۆشیانه‌وه به كر محه‌مه‌د خاوه‌ن ماڵه رِوخاوه‌كه سوپاس قوباد تاڵه‌بانی جێگری سه‌رۆكی حكومه‌تی هه‌رێمی كوردوستان و عوسمان سێده‌ری ئه ندامی په‌رله مانی كوردستانی كرد له فراكسوێنی سه‌وز و هه‌موو ئه‌وانه‌ی كه هاوكاری بوون.\nهۆكاری روخانی خانوه‌كه له‌كاتی پاكردنه‌وه‌ی زه‌وییه‌كی ته‌نیشتیانه‌وه رِوخاوه له‌به‌ر ئه‌وه‌ی بناغه‌یه‌كی باشی نه‌بووه.\nPUKmedia بێستون شاره‌ستێنی


بۆچی زۆربەی كات ناتوانین وەڵامێكی گونجاو بدەینەوە?\nرێكخراوی رێنمایی دەروونی و خێزانی محمد جووتیار\nپێنجشه‌ممه-31-کانوونی دووه‌م(مانگی 1)-2019\nبۆچی زۆربەی كات ناتوانین وەڵامێكی گونجاو بدەینەوە لە كاتانەی لەناكاو یاخود رووبەووی بارودۆخێكی شپرزەیی دەبین، یا لەوكاتەی بەخێرایی شتێك دێتە پیش ناتوانی بریارێكی راست هەڵبژێری بەباشی وەڵام بدەیتەوە یا ئەو كاتەی شتێك دەكەی را ڕا دەبی لەسەری و دواتر پەشیمان\nئەگەر کچت بێت تەڵاقت ئەیەم\nد.هێمن فاتح حمەکریم ـ پزیشکی پسپۆڕی دەرونی\nیەكێک لەو بڕواهەڵانەی تا ئێستا لە کۆمەڵگەی ئێمە بوونی هەیە، نەبوونی منداڵی کوڕ دەخرێتە ئەستۆی دایک، لە کاتێکدا ئەو کرۆمۆسۆمەی ڕەگەزی کوڕ دیاری دەکات لە باوکەوە دەچێت بۆ منداڵەکە، نەک لە دایکەوە. پاشان دیاری کردنی ڕەگەزی منداڵ لە دەستی دایک\nچارەسەر بە دەرمان بۆ ترسی کۆمەڵایەتی:\nدووشه‌ممه-21-کانوونی دووه‌م(مانگی 1)-2019\nیەکێک لە جۆرەکانی چارەسە بۆ ترسی کۆمەڵایەتی بریتییە لە بەکارهێنانی دەرمان هەتا یارمەتی تاک بدات لە کەمکردنەوەی قەلەقییەکەی و چارەسەری نەخۆشییەکانی تری وەکو خەمۆکی بکات کە لەگەل ترسی کۆمەڵایەتی توشی تاک دەبن...\nزۆر جۆر دەرمان هەیە بۆ ئەم نەخۆشییە بەکاردەهێندرێت. باوترین\nبۆ ڕێنمایی‌و خۆپارێزی له‌و نه‌خۆشیه وه‌رزییانه‌ی منداڵان كه ئێستا بڵاون لاپه‌ڕه‌ی ژیانداری پسپۆڕێكی بواری منداڵانی هێنایه دوان.د. كۆچه‌ر عومه‌ر، پزیشكی نه‌خۆشخانه‌ی منداڵانی فێركاری‌و خوێندكاری دوا قۆناغی دكتۆرا، باسی له نه‌خۆشیه وه‌رزییه بڵاوه‌كان كرد كه له‌ئێستادا زۆرن. ئاماژه‌ی به‌وه‌دا كاتێك وه‌رزی


وته‌بێژى فه‌رمانده‌ى گشتى:دوو تیرۆرست له‌كه‌ركوك ده‌ستگیركران » پێگەی تۆڕی میدیای عێراقی\nوته‌بێژى فه‌رمانده‌ى گشتى:دوو تیرۆرست له‌كه‌ركوك ده‌ستگیركران\nلیوا یه‌حیا ڕه‌سوڵ وته‌بێژى فه‌رمانده‌ى گشتى هێزه چه‌كداره‌كان،ئه‌مڕۆ چوارشه‌ممه،ده‌ستگیركردنى دوو تیرۆرست له‌كه‌ركوك ڕاگه‌یاند.\nڕه‌سوڵ له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،ڕایگه‌یاند"بۆ سێیه‌مین ڕۆژه له‌سه‌ر یه‌ك پاڵه‌وانانى ده‌زگاى دژه تیرۆر به‌رده‌وامن له‌پرۆسه‌ى له‌ناوبردنى تۆڕه‌كانى سه‌ر به‌تیرۆرستانى داعش".\nوتیشى"دوو تیرۆرست له‌پارێزگاى كه‌ركوك ده‌ستگیركراون وڕێكارى یاسایی به‌رامبه‌ریان گیراوه‌ته‌به‌ر


1/23/2021 3:30:46 PM\n9126 جار خوێندراوەتەوە\nراپۆرتی ئەمساڵی سەنتەری میترۆ، (٣٨٥ )پێشێلکاری بەرامبەر (٢٩١) میدیاکار و دامەزراوەی میدیایی تۆمارکردووە. ئەگەر دامەزراوە پەیوەندارەکان، دوای ووردبینی و بەدواداچوون، نیوەی ئەم ژمارەیەش بۆ سەنتەرەکە راستبکەنەوە. ئینجاش ئەو نیوەیەی دەمێنێ ھاوشانی ناوەڕۆکی چەند راپۆرتێکی دیکەی نێودەوڵەتی کە بە ھەمان نەفەس باس لە رەوشی ئازادی رۆژنامەگەریی لەکوردستان دەکەن، ئاماژەی خراپن و مایەی ھەڵوەستەلەسەرکردنن.\nبۆ ھەرێم و میللەتێک کە دەیان ساڵە دەیەوێت وێنەیەکی جیاواز لە ناوچەکە و دەوروبەری نیشانبدات و رێزگرتنی ماف و ئازادییەکانی وەک نەگۆڕێکی چەسپاو لەسەر خۆی قبوڵ کردووە، ئەم جۆرە راپۆرتانە نە مایەی پشتگوێخستن و بەھەند وەرنەگرتنن، نە بە ئاسانییش دەخرێنە خانەی بوختان و ئیفتیرای ناحەزانەوە.\nئازادی رۆژنامەگەریی وەک ماف و ئازادییە رێزلێگیراوەکانی دیکە، سەرمایەی مەعنەوی ھەرە بەنرخ و بەڵگە و پێوەری دیموکراتخوازی و دەسەڵاتی رەشیدن لەم ھەرێمەدا و کەڵەکەبووی دەیان سال ھەوڵ و پابەندی و پەرۆشین. بۆیە چەندی خۆبەخۆ چاودێر بین بەسەر ئەو بوارانەوە و چەندییش ھاوکار و سوپاسگوزاری ئەو رێکخراوانە بین کە راستگۆیانە و بابەتییانە لەگەڵمان چاودێریی رەوشەکە دەکەن و کارەکەیان بە قەولی سەرۆکی ھەرێم بە خزمەتی ئەزمونەکەمان بزانین، ھێشتا کەمە.\nبەڵام بە دیوێکی دیکەشدا کە ناکرێ نادیدەی بگرین، ئەو ھەموو پێکداھەڵپژان و لێکنەگەیشتنەی لە نێوان دامەزراوەکان و میدیاکاراندا ھەن و ئەو ژمارە زۆرەی پێشلکارییان لێکەوتۆتەوە، ئەگەر بەشێکی ھەڵە و پێشێلکاری بێ بەھانەی دامەزراوەکان و ناوەندە کۆمەڵایەتییەکان بێت بەرامبەر میدیاکاران، بەشێکیشی لە ئەستۆی نابەرپرسیاری و ناپیشەیی و بێباکیی ئەو بەشە لە میدیاکارانە کە بێدەربەستن لەوەی نائاگایانە ببنە مایەی تێکدانی ئۆقرەیی کۆمەڵایەتی و ھاندانی رق و کینە و توندئاژۆیی و پاشاگەردانی و یاساشکێنی. دەبێ ئەو راستییە ببینین کە چەندە رۆژنامەنووسی بوێر دووچاری رێگری دەبێتەوە، ھێندەش میدیاکاری کەمئەزمون و بێئاگا لە یاسا و ئەرکی دامەزراوەکان، تووشی بەریەککەوتن لەگەل دامەزراوەکان دەبێتەوە.\nووتەکانی سەرۆکی ھەرێم لە دیداری رێکخەری سەنتەری میترۆ و لە کاتی وەرگرتنی راپۆرتی پێشێلکارییەکاندا، جەختکردنەوەی لەسەر ئەوەی نابێ رێکخراوەکانی چاودێری ماف و ئازادییەکان سەرزەنشت بکرێن، دەبێ زەمینەی کاریان خۆشتر بکرێ و راپۆرتەکانیان بەھەند وەربگیرێ، نابێ ھیچ کەس لەسەر ئازادی بیرکردنەوە و رادەربڕین بگیرێ، دەبێ یاساکانی کاری رۆژنامەوانی و پێدانی زانیاری و رێکخستنی خۆپیشاندان وەک ھەن پەیڕەو بکرێن و نابێ یاسای دیکە جێیان بگرێتەوە، یاساکانی رێکخستنی بواری رۆژنامەگەری بە رۆژنامەگەریی ئەلکترۆنیشەوە دەبێ بە بەشداری و پەسەندیی خودی ئەھلی کارەکە داڕیژرێن، کاری رێزلێگیراوی رۆژنامەوانان لە کاری ئەو کەسانە جیابکرێتەوە کە بە مەبەست ھانی توندرتیژی و رق و کینە و تێکدانی ئاشتی کۆمەڵایەتی دەدەن. ئەمانە پرنسیپگەلێکن کە وەک باوەڕی نەگۆر لە دیدی نێچیرڤان بارزانیدا چەسپاون، ھاوکات داواکاریی بەردەوامی رۆژنامەنووسانیشن و پێوەری نێودەوڵەتیشن بۆ رێکخستنی کایەی میدیا، ھەر بۆیە دەکرێ ببنە مانیفێستێک کە باڵاترین دەسەڵاتی ھەرێم و میدیاکاران لەسەر ھاوڕایی و تێگەیشتنێکی ھاوبەش کۆبکاتەوە و لە سایەیدا رۆژنامەنووسان بێ گێچەڵ کاری خۆیان بکەن. بە جۆرێک نە شێوازی کاری ئەوان و نە کاردانەوەی دامەزراوەکانی حکومەت، ئەو وێنا زیانبەخشە تۆختر نەکەنەوەکە لەسەر رەوشی ئازادیی رۆژنامەگەریی لە کوردستاندا دروست بووە.\nدواجار دەبێ ھەموومان بگەینە ئەو باوەڕەی کە کۆی کایە و بوارەکانی ئەم ھەرێمەی ئێمە، جگە لە لێکگەیشتنی ھاوبەش، بە ھیچ لۆژیکێکی دیکە بەڕێوەنابرێن.


بریندار بوونی دوو کۆڵبەر لە سنوورەکانی ورمێ و سەردەشت – زاگرۆس پۆست\nماڵەوە / کوردستان / بریندار بوونی دوو کۆڵبەر لە سنوورەکانی ورمێ و سەردەشت\nشه‌ممه 19 تشرینی یه‌كه‌م 2019\tکوردستان, هەواڵ 36 جار خوێنراوه‌ته‌وه\nبەپێی هەواڵی گەیشتوو بە ئاژانسی هەواڵدەری زاگرۆس پۆست، لە ماوەی ڕۆژانی ڕابردوودا، کاروانێک لە کۆڵبەرانی کورد لە نزیک گوندی “سیارەک” لە بەرزاییەکانی سنووری ورمێ دەکەونە بەر تەقەی ڕاستەوخۆی هێزە نیزامیەکانی ڕژیم و بەو هۆیەوە کۆڵبەرێک تەمەن ٢٦ ساڵ بە ناوی “ماهیر تاقی” بە قورسی بریندار دەبێت، ئەم کۆڵبەرە کوردە بۆ چارەسەری پزیشکی بۆ نەخۆشخانەی شاری ورمێ دەگوازرێتەوە .\nهێزەکانی ڕژیم بە بێ ئاگادار کردنەوەی پێشوو ئەم کۆڵبەرە کوردە بە گومانی هەڵگرتنی کەلوپەلی قاچاخ دەدەنە بەر دەسڕێژی گوللە.\nهەر لەم پەیوەندیە ڕۆژی هەینی ٢٦ی ڕەزبەر هێزە نیزامیەکانی ڕژیم لە سنووری شاری سەردەشت تەقەیان لە کاروانێکی کۆڵبەران کردووە،کە بە هۆیەوە کۆڵبەرێکی لاو بە ناوی “ئەسکەندەر دیناران”، خەڵکی ئاوایی دیناران سەر بە شاری سەردەشت بە قورسی بریندار دەبێت،ناوبراو بە هۆی قورسی برینەکەیەوە ڕەوانەی نەخۆشخانەی شاری ورمێ دەکرێت.


شاهەنشاهی مونا- ماد (٦) - قەڵەم\nفەلسەفەی سۆفیگەری و کولتوری پاڵەوانی\nڕووباری دایتی لە ئاڤێستادا هاتووە ئەو ڕووبارەیە وا لە سوریگاش دایە و لەوێدا زی ئود سودرا هاتووەتە جان و ژیانەوە.\nهەروەها زەردەشت دەفەرمێ کاتێ لە موغان بێ هیوابووم و ئەوانیش منیان لەوێ دەرکرد، لە ڕووباری پیرۆزی دایتی پەڕیمەوە و ڕووم کردە وڵاتی دراوسێ.\nهەر لەکۆنەوە بڕوا لە سەر ئەوە بوو گۆمەرد یان زی ئود سودرا لە کەناری ئەم ڕووبارەدا لە دایک بووە. هەر بۆیە موغان واتە لایەنگرانی گۆمەرد لە دەوروبەری ئەم ڕووبارەدا دەژیان. هەروەک کوترا گۆمەردیان یان لایەنگرانی زی ئودسودرا (گۆمەرد/خدری جوامێر) لە هەرێمی خۆر یان سوریگاش دەژیان. سوریگاش شاری سەقز و دەوروبەرییەتی.\nئەو ڕووبارەی وا بە ناوەڕاستی ئەم هەرێمەدا دەڕوا نێوی چەمی گەورەیە. ئەگەر بڕوانیتە چەمی گەورە بە قەد چەمەکانی تەتەهو و جەخاتوگەورە نیە. گەورەیی ئەم چەمە بە هۆی باری ئایینیەوە بووە. هەروەک کوترا بە هۆی ژیانی خدری جوامێرەوە ئەم ناسناوە دراوەتە پاڵ ئەم ڕووبارەوە کە بە سەقزدا تێدەپەڕێ و لە گۆندی گۆدەرزدا دەگاتەوە بە ڕووباری جەخاتو.\nساڵی ١٩٦٢ شای ئێران بۆ ئەوەی ئاسەواری ڕاستیەکان بسڕێتەوە بەنداوێکی لەوێدا بە نێوی کورش درووست کرد و زۆربەی ئەو گوندانەی خستە ژێر ئاوەوە. لەم ساڵانەی دواییدا دەوڵەتی مەلای ئەهریمەنی بەنداوی چراوەیسی درووست کرد بۆ ئەوەی ناوچەی گەورک بباتە ژێر ئاوەوە. هەر لە بەر ئەوەی ئەو مەڵبەندە مێژووییە مستێکی مزر لە دەمی هەموو تیورییە فاشیستییە دژە کوردیەکان دەدات.\nشەرمەسار نیم لەبەر ئەوەی ئاوا بە توندی و قسەی زبر و ناشیرین بەرەنگاری ئەو کردارە قێزەونانە دەبمەوە. بە دڵنیاییەوە دەسەڵاتم بووایە هەموو ئەو کەسانم دەدایە دادگەی نێونەتەوەیی لاهای .\nڕووباری دائیتی، داهیتی، سەقز، هەیجانان لە بەفراوەکانی کەلی خان و چیای وەزنە (وەرزەنە)وە سەرچاوە دەگرێ.\nوەرزەنە ناوی ئەو موغە بوو وا لە لایەن چاردەر شاهەنشای ئورارتوەوە کرا بە بەرپرسی نوێژگەی "ئەردینی" بۆ ئیزەد "خاڵدی" یان هەمان کاوەسوار یان ئەردەشێر.\nئەمە هەڵکەوت نیە شای ئورارتو وا نێوی چاردەری یە دێت و لە سەقز نوێژگە و بەغەدان بۆ ئیزەد ئەردەشێر(خاڵدی- کەوەسوار) بەرپا دەکات.\nکوردانی کۆن دەیانکوت "چاردەروو" ئەو شوێنە پێرۆزەیە وا چوار دەروازەی هەیە بە هەر چوارلایەنی جوغرافیدا. لە دەروازەی باشووردا واتە نێوان چیای ڕووش- هەیجانان و ئاڵمەڵو،گوندی خەیەر یان خدری لێیە. ئەوێ شوێنی لەدایکبوونی زی ئود سودرا و هەروەها خانووی ئیزەد ئینلیل خواوەندی بای باشور واتە بای زریانە.\nلە دەروازەی باکوور چیای تاوەقڕان (تاوریان) و چیای سوڵتان سوریجە و نوێژگەی پیرباخ، لاێ ڕۆژاواش چیای وەنەوشە و جاقل (گۆمەردیان).\nئێمە لە سەقز بیستوومانە سەقز چواردەر یان چوار دەروازەی هەیە ،بەڵام ئەو دەروازانە نەک دەرکی ئاسن و دار بەڵکوو مەبەست لە دەروازە "دەروو" ی سرووشتین. ئەوەشمان بیستووە سەقزی کۆن لە دەشتاییەکەی کانی کەوە دایە. کانی کەوە گوندێکە بەرانبەر سوڵتان سورەجێ.\nکەوەسوار شوێن و نوێژگەیەکی پیرۆزە لە سەقز ڕێک لە کەنار چەمی گەورەدایە و ئێستا دەورووبەری پڕە لە خانوو.\nڕووش کوڕی شا چواردەری ئورارتویە. ناوی ئەویش بە سەر چیای گوندی خەیەرەوەیە. لە دەقە کۆنەکانی ئاشووردا هاتووە ئاسارحادون شاهەنشای ئاشوور لە سەرۆک پەرستگەکانی خۆیانی پرسیوە ئاخۆ\nسکیتەکانی شکوز(سەکاکانی سەقز) پەلاماری گوندەکانی حەران و ئانیش دەدەن؟\nهەر لە کۆنەوە بیستوومانە سەقز شاری "سەکا" یان سکیتەکان بووە وا لەوێدا نیشتەجێ بوون و ڕۆستەم پاڵەوانی بەناوبانگی چیروانۆکە کوردییەکان سەکایی یە،ناوی هۆزێکی سەکایی خومەرد یان کی مەرد (گۆمەرد) بووە.ئەوان پێشتر لە دەورووبەری ڕووباری ئاراخش و لە باکوور و ڕۆژاوای دەریای وان دا دەژیان بەڵام لە سەدەی ٩ی پێش زاییندا لەگەڵ هێرشی ئورارتو- نایری ڕوویان کردە سەقز و لەوێ نیشتەجێ بوون.\nبنەماڵەی نایری بەشێک بوون لە کۆنفێدراسیۆنی ئورارتویی ولە باکووری کوردستانەوە هاتبوونە سوریگاش واتە سەقز. ڕۆستەم (ڕوشاتاوان- ڕووش تامان) سەر بە خانەدانی نایری واتە نەریمان بوو. نایری یەکان بنەماڵەیەکی خاتی وبەشێک لە کۆنفێدراسیۆنی ئورارتو بوون پێکهاتوو لە سکیتەکان (گۆمەردی/خۆمەردی) و ئیپریەکان (باوکی ئەرمەنی و گورجیەکان). ئەوان ئەوەندە بەهێز بوون کە هاتبوون بۆ پاراستنی سوریگاشی پیرۆز و پەرستگەی ئاردین لە شاری ئیزیرتا(ئیشیرتا) یان موشاشیر. ناوی گوندی ئادینان یان ئایەنان وەک سەقزیەکان دەڵێن،یادگاری ناوی ئەو پەرستگەیە وا لە لای خوارووی بناری ڕۆژهەڵاتی چیای سوڵتان سورەجێ و لە سەر ڕووباری جەخەتودایە.\nهۆزی خۆمەردی ئەوەندە لایەنگری زی ئودسودرا بوون کە هێزی پاڵەوانی و ئازایەتی و دادپەروەرانەی ئەویان لە خواوەند خاڵد یان کاوە سوار(پارێزەری هێزی ئارتاشێر) دا بۆ پاراستنی خۆیان بە یارمەتی دەگرت.ئەوان ئەوەندە بەهێز بوون شاهەنشا ئاسارحادون ی ئاشووری لێیاندەترسا.\nسکیتەکان بە ڕەگەز سەر بە خات بوون، خات هەروەها باوکی هیتییەکان بوو.\nخاتەکان لە بنەماڵە کۆنەکانی کەیان (سومەر) بوون ، ئەوان ڕێزیان بۆ ئیزەد ئوتو یان تاوس هەبوو کە دواتر بە میترا ناسراوە.\nئەمانە هەموو ئاماژەن بۆ ئەوەی پەرستگەی موشاشێر هەمان کۆشکەڵەی سەقزە لە دەشتی کانی کەوە لە نێوان چیای ڕووش و چیای سوڵتان سوریجە و ڕووباری گەورەدا.\nنوێژگەی کەوەسوار واتە (خاڵدو- زاڵ کاڵدو) لە بناری ئەو دەشتەدا وا دەبێتە کەناری ڕۆژهەڵاتی ئەم ڕووبارە و باسی سکیتەکانی شکوز لە ساڵنامەی ئاسارحادون دا شکی تێدا ناهێڵێتەوە هەموو ئەم ناونیشانە مێژووییانە ئەو ڕاستییە دەگێڕنەوە ڕووباری داهیتی هەمان ڕووباری گەورە یان چەمی سەقزە و لە چیای وزنەوە سەرچاوەی گرتووە و ناوی چیای وەزنە لە خۆشەویستیی پیر و گەورەی موغانی هەموو کوردستانەوە هاتووە کەوا لە گەورکی سەقزدا دەژیا و ناوی وەرزەنە (وەرزان، بەرزان، بارزان) بووە و لە ساڵی ٨٢٠ی پێش زاییندا لە لایەن شاهەنشا چاردەروی ئورارتوەوە دەسنیشان کراوە بۆ سەرپەرشتی کردنی نوێژگەی ئەردینی لە ئیزیرتا (موشاشیر) لە سوریگاش و لە تەنیشت ڕووباری پیرۆزی "دایتی" یان "ئیت جا" کە ئێستا پیی دەڵێن هەیجانان.\nهەیجانان ناوی ئەو کوێستانەیە وا لەویدا زی ئودسودرا پێی ناوەتە ژیان و ئەڕوانێ بە سەر ڕووبارەکەدا و دوو گوندی خەیەر (خدر)- زی ئود سودرا و گوندی هەیجانان لەوێدان. ڕووش چیای هەرە باکوریی کوێستانی هەیجانانە و لە پیدەشتی بناری باکووری ڕووشدا پەرستگەی ئەردینی بۆ ستایش و ئافەرین کردنی کەوەسوارزاڵ ( ئیزەد خاڵد ئیزەدی هێزی شەڕ و پاڵەوانی) لە شاری "ئیشیرتا" یان موشاشیربەرپاکراوە.\nدیاکۆنۆف بە ئیشیرتا یان ئارتاشێر، دەڵێ ئیزیرتا، ئاسارحادون شای ئاشور پێی کوتووە موشاشیر. ئارتاشێر ئیزەدی پارێزەری هێزی دادوەری و مافپەروەری یە و کاتێ لەگەڵ ئیزەد زاڵ کاڵدو کە پارێزەری هێزی هێرش کردن و سەرکەوتن بووە یەکیان گرتووە مافەکان دەستەبەر بوون. لەبەر ئەوەی دادپەروەری و بەدیهاتنی ماف پێویستی بە هێزی دەستەبەرکردن هەیە و ئەو هێزەش لە شێری عداڵەت و دادوەری دا دەستەبەر دەکرێ.\nبڕواننە دیاکۆشای پاتان کە دادوەر بووە و هەموو خەڵک هەڵیانبژاردوە بۆ دادوەری کردن. هەروەها تاوس یان میترا پارێزەری تیشکی خۆر کە هێمای پاڵەوانی و ئازادیخوازی و پەیمانداری یە چەندە هەوڵی بۆ وەدیهێنانی داد و یەکسانی داوە.\nئیشێرتا شاری پاڵەوانان و جەنگاەران و ئازادیخوازان و دادوەرەکان بووە. ژیاننامەی ڕۆستەمی زاڵ درکێنەری ئەوەیە. ڕۆستەم یان ڕۆسەم هەموو کات لە پێناوی ڕێچکەی ئازادیخوازی و ئازایی و دادپەروەریدا زۆرانی گرتووە و لە دوژمن ڕاپەڕیوە. رۆستەم خوای ئافرێنەری پەرستووە و دوژمنی تاریکایی و ئەهریمەن و خراپەکاری بووە.ئەمانە هەمووی لە حکمەت و فەلسەفەی گاورایەتی و موغانی لایەنگری خدری نەمر واتە زی ئود سودرادا هاتووە و سۆفی گەری و ئایینی دەروێشی و پاکبازی وقەلەندەری ڕەوشتی پیاوچاکان و ئازایان بووە. سەرتاسەری گاتای زەردەشت پڕە لە وشەی ئازایی، ئازایی واتە نەترس بوون بۆ داکۆکی کردن لە دادپەروەری و وەستانەوە دژ بە ستەمکاری و خودانەناسی.\nناوی سەقز لە سکەسا یان شکوزەوە هاتووە. بە هۆی ئەوەی گۆمەردی یە سەکاییەکان لەوێدا ژیاون، ناوی مەرخوز یادگاری خۆمەردی (گۆمەردی یەکانە).\nسەقز بە زمانی عێبری بە سەقۆ تۆمار کراوە.هەروەها سەقز بە چەرخۆ ناسراوە واتە چواردەروو. بە چەند هۆکاروایان ناو ناوە:\nیەکەم - لەبەر ئەوەی ژمارەی چوار، هێمای خۆرە ئەوەش ڕاستە سوریگاش واتە هەرێمی خۆر\nدووهەم - ژمارەی چوار،هێمای داری ژیانە. داری ژیان لە ناوەڕاستی دیلمون وا لە ناوەڕاستی ئیدین دایە ڕوواوە. ناوەندی دیلمون هەرێمی سوریگاشە.پیرباخ لە بناری تاوەقڕان ئەمە پشت ڕاست دەکاتەوە.\nسێهەم- ژمارەی چوار، هێمایە بۆ چوارتوخمەی ژیان، ڕاستە یەکەم مرۆڤ واتە زی ئود سودرا لە سوریگاش هاتووەتە ئافراندن هەروەها لەوێدا بوونەوەران هاتتونەتە بەرهەم.\nچوارەم- لە ئایینی تاوس - موغان دا ژمارەی چوار ئاماژەیە بۆ چەرخی تاوس یان چەرخی میترا، ئیزەدی پارێزەری تیشکی خۆر.\nبێهۆ نیە کاشی یەکان(کوش) بە دەوڵەتی خۆیان دەکوت چاردنیا. چاردنیا هەمان چاردەروو یان چەرخۆیە و لەخۆیدا هەڵگری ئەومانا عارفانەیە وا لە ژمارەی چواردا هەن. چاردنیا هەمان چەرخۆی هەرەهەرەهەرە پیرۆز بووە وا ژیان لەوێوە دەستی پێکردووە و پیرۆزترین مرۆڤ واتە زی ئود سودرا لەوێ ئافرێندراوە. نمونەیەکی تر گوندی چەکوشە بە بناری چیای وەنەوشەوە ئەم ڕاستیە دەدرکێنێ. چەکوشە واتە چوارگۆشە یان چوارتوخمە و چوار دەرووە. ئەوەش ڕوون دەبیتەوە کاشییەکان ڕەگەزی خۆیان دەگەڕێننەوە بۆ هەرێمی سوریگاش.\nڕووداوی درووست بوونی پەرستگەی ئاردین لە شاری ئیزیرتا هاوکاتە لەگەڵ دەسەڵاتی "یەهوواش" کوڕی ئاخازیا شاهەنشای ئیسرایێل و سەردەمی فەڕۆخ "شۆشێنک"ی سێهەم فەڕۆخی مسر لە زنجیرەی ٢٢هەم.\nلە سوریگاش پابەند بوون بە ئایینی موغان ئەوەندە خورت و قاییم بوو، هەر جۆرە ڕەخنە و نوێخوازی و ڕێفۆرم هاوسەنگ بوو لەگەڵ دەرکردن و دوور خستنەوە لە کۆڕی موغان ،ئەوەی وا بە سەر زەردەشت هات.\nپەرتووکی گاتای زەردەشت باسی ئەم دەرکردنە دەکات و تێیدا زەردەشت بە زمانێکی تاڵ وپڕ لە گازندە باسی ئەو کاردەن و مۆغانە دەکات وا دژایەتییان کرد وخستیانەوە بە درۆدا.\nگاتا بە زمانی ڕەسەن و پەتیی کوردی نووسراوە و هەڵگری هەموو زاراوە کوردییەکانی ئێستایە .\nزۆرسەیر، وەفاداری هەموو شارستانیەتەکانی گەلی کورد بۆ چەمکە ئایینیەکانی بووە و چۆن لە پیناویدا گیانیان بۆی بەخت کردووە وهەتا ئێستا درێژەی هەیە.\nهەموو ئەمانەش دەگەڕێتەوە بۆ هەستی ئازایەتی و دادپەروەری لە ویژدانی مرۆڤی کورد دا کە سەردەستەی مرۆڤایەتی و دادپەروەری زی ئود سودرا، خدری نەمرلە حکمەت و هزر و زانایی خۆیەوە بە خەڵکی کوردستانی بەخشیوە.\nخدری نەمر لە نێوماندا دەژی و ئاگای لە خاک و خەڵکی خۆیەتی.\nخەونمان بۆ زستان دی\nوەرگێڕ: نەژاد عەزیز سورمێ


لەبەهاری 2022 ئاستی بەرهەمهێنانی نەوت بۆ 3 ملیۆن و 800 هەزار بەرمیل لەرۆژێكدا بەرز دەبێتەوە\nگوڵان میدیا November 12, 2021 هەواڵ\nئیحسان عەبدولجەبار وەزیری نەوتی عێراق پلانی وڵاتەكەی ئاشكرا كرد بەوەی لە بەهاری ساڵی داهاتووی 2022 ئاستی بەرهەمهێنانی نەوتی خاو بۆ 3 ملیۆن و 400 هەزار بەرمیل بەرز بكاتەوە، ئەم ژمارەیەش فرۆشتنی نەوتی خاو لەهەرێمی كوردستان ناگرێتەوە.\nلەم رووەوە كۆمپانیای لۆك ئۆیلی روسی ئاماژەی بەزیادبوونی ناردنە دەرەوەی نەوتی عێراق كردوو پێی وابوو لەسەرەتای ئەمساڵدا ئاستی بەرهەمهێنانی نەوتی خاوی عێراق بۆ 3 ملیۆن و 200 هەزار بەرمیل لەرۆژێكدا زیاد دەكات.\nچاودێران پێیان وایە وڵاتی عێراق بەهەرێمی كوردستانیشەوە ئاستی بەرهەمهێنانیان لە 3 ملیۆن و 800 هەزار بەرمیل نەوت لەرۆژێكدا زیاد بووە، بەمەش عێراق لە گرفتی كورتهێنانی بودجە دەربازی دەبێت ئەگەر بەشێوەیەكی زانستی و رێكوپێك و دوور لەگەندەڵی و بەهەدەردانی داهاتەكەی مامەڵە لەگەڵ ئەم زیادبوونەی پترۆ دۆلار بكرێت.